Projek tambak laut Selatan Pulau Pinang terima kelulusan Jabatan Alam Sekitar

Laporan Penilaian Kesan Kepada Alam Sekeliling (EIA) bagi projek Tambakan Laut Selatan Pulau Pinang (PSI) mendapat kelulusan Jabatan Alam Sekitar (JAS).
Ketua Menteri Chow Kon Yeow berkata kelulusan itu dimaklumkan menerusi surat daripada JAS Putrajaya, bertarikh 11 April kepada Setiausaha Kerajaan Negeri Pulau Pinang.
“Kelulusan EIA itu merupakan kelulusan berasaskan 71 syarat ditetapkan termasuk keperluan meneruskan pelaksanaan Skim Pelan Pengurusan Impak Sosial (SIMP) dan Pelan Induk Pengimbangan Ekologi (PEOM) projek berkenaan,” katanya kepada pemberita di Georgetown hari ini.
Chow berkata lanjutan daripada kelulusan EIA yang diperoleh itu, kerajaan negeri menerusi rakan pelaksana projek PSI kini dalam proses memohon kelulusan Pelan Pengurusan Alam Sekitar (EMP) daripada JAS Pulau Pinang.
“Kerja-kerja penambakan hanya akan bermula pada suku ketiga tahun ini,” katanya.
Chow berkata kerja-kerja penambakan akan bermula di Pulau A yang bakal dijadikan sebagai Taman Teknologi Hijau.
Kelulusan diberikan untuk pembinaan tiga pulau, yang ketika ini dinamakan sebagai A, B dan C, katanya.
Beliau berkata pembinaan akan dimulakan di pulau A, berkeluasan 283 hektar, yang dijangka mengambil masa selama sembilan tahun untuk disiapkan.
Menurut Chow, laporan EIA yang diluluskan itu akan dimuat naik dalam laman sesawang Penang Infrastructure Corporation untuk bacaan umum.
PSI merupakan projek pembangunan tiga pulau buatan berkeluasan kira-kira 1,700 hektar di perairan Permatang Damar Laut berdekatan Bayan Lepas, namun projek itu mendapat bantahan komuniti nelayan dan pertubuhan bukan kerajaan (NGO) alam sekitar kerana didakwa akan merosakkan ekosistem laut.


KPM digesa periksa bangunan sekolah secara berkala selepas insiden kipas jatuh

Kementerian Pendidikan (KPM) digesa mewujudkan prosedur operasi standard (SOP) berhubung pemeriksaan berkala terhadap peralatan elektrik serta aspek keselamatan bangunan di semua sekolah.
Menteri Besar Perak Saarani Mohamad yang membuat gesaan itu berkata pemeriksaan berkala perlu dilakukan setiap enam bulan atau setahun supaya kesemua peralatan berada dalam keadaan baik dan tidak memudaratkan.
"Kita juga harap semua sekolah mengambil tindakan untuk sentiasa menyemak, memeriksa secara berkala kesemua kelengkapan elektrik termasuk bangunan sekolah sentiasa berada dalam keadaan selamat,” katanya ketika ditemui media selepas merasmikan Sambutan Hari Inovasi Peringkat Negeri Perak di Dewan Bankuet Bangunan Perak Darul Ridzuan di sini hari ini.
Beliau berkata demikian bagi mengulas laporan media semalam berhubung insiden yang mengakibatkan seorang murid perempuan berusia lapan tahun patah jari tangan kiri, manakala tiga lagi mengalami kecederaan ringan, selepas apabila kipas siling dalam kelas di sebuah sekolah rendah di Selama terjatuh.


Tuntutan kumpulan Sulu bersifat peribadi, bukan soal kedaulatan negara, kata menteri

Tuntutan kumpulan Sulu adalah tuntutan peribadi dan tidak ada kena-mengena soal kedaulatan negara, kata Menteri di Jabatan Perdana Menteri (Parlimen dan Undang-Undang) Wan Junaidi Tuanku Jaafar.
Beliau berkata ia adalah tuntutan kepada kerajaan Malaysia sebagai menuntut apa yang dikatakan sewaan jajahan Sabah dahulu.
Bagaimanapun, menurutnya kerajaan sentiasa memerhati reaksi ahli politik dan kerajaan Filipina dalam soal ini sebelum mengambil sebarang tindakan.
“Setakat ini, Wisma Putra dapat maklum ada perkara-perkara dibangkit senator dan ahli politik di sana, ketika itu nanti apabila kerajaan Filipina memberi reaksi kepada kehendak ahli politik ini, barulah Wisma Putra akan mengambil tindakan,” katanya pada sesi soal jawab di Dewan Rakyat hari ini.
Beliau menjawab soalan tambahan Chan Foong Hin (PH-Kota Kinabalu) yang ingin tahu mengenai isu tuntutan kumpulan Sulu yang menurutnya kini beralih menjadi isu kedaulatan negara selepas beberapa senator Filipina dilapor mahu memperbaharui tuntutan ke atas Sabah sebagai sebahagian Filipina.
Wan Junaidi berkata isu tuntutan terhadap Sabah sememangnya sentiasa dimainkan ahli politik Filipina yang cuba "menangguk di air yang keruh" susulan tuntutan kumpulan Sulu terhadap Sabah.
“Ada satu ketika dahulu di zaman Ramos (bekas presiden Filipina Fidel Ramos) hendak digugurkan (isu tuntutan Sabah) pun tak gugur, dikekalkan di situ sebagai isu politik mereka, kalau tak ada isu lain, isu inilah yang akan dibangkitkan.
“Tetapi setakat ini, hanyalah suara-suara yang orang kata, tak betul disuara ahli politik di sana, menumpang di air keruh,” katanya.
Mengenai soalan tambahan Azizah Mohd Dun (Bersatu-Beaufort) yang mahu tahu adakah kerajaan bersikap proaktif dalam isu tuntutan kumpulan Sulu, Wan Junaidi memberi komitmen bahawa kerajaan melalui jawatankuasa yang ditubuhkan telah memainkan peranan proaktif.
“Saya beri jaminan setiap perkara yang berlaku kita akan lihat. Tetapi dalam keadaan sekarang, kita tidak boleh memberi penjelasan setiap strategi kita kepada umum, kerana tindakan kita berlandaskan jangan diketahui pihak lawan,” katanya.
Pada 12 Julai lepas, Mahkamah Rayuan Paris telah membenarkan permohonan kerajaan Malaysia untuk menggantung penguatkuasaan Final Award bertarikh 28 Februari 2022 yang dikeluarkan penimbang tara Gonzalo Stampa berikutan tuntutan kumpulan Sulu melalui satu prosiding timbang tara antarabangsa di Madrid, Sepanyol.


Hubungan diplomatik semakin keruh ketika AS siasat serpihan belon China

Hubungan diplomatik antara China dan Amerika Syarikat (AS) semakin meruncing pada Selasa dengan Beijing menuduh Washington menerbangkan belon altitud tinggi ke ruang udaranya, ketika tentera AS memeriksa serpihan belon "pengintip" China yang ditembak jatuh awal bulan ini.
Belon China, yang dinafikan Beijing sebagai pengintip, terbang di ruang udara AS dan Kanada selama seminggu akhirnya ditembak pada 4 Februari lepas atas arahan presiden Joe Biden. Tentera AS sejak itu telah menembak jatuh tiga lagi objek di ruang udaranya dan Kanada.
Rumah Putih berkata pada Selasa ia masih mencari serpihan daripada objek tanpa pemandu terbaharu itu, dan tidak melihat sebarang tanda ia adalah sebahagian daripada program pengintip China. Namun mereka mendedahkan sikap waspada Washington yang semakin meningkat apabila kebuntuan mengenai belon itu menangguhkan usaha untuk menetapkan semula hubungan dua hala.
China mendakwa belon yang ditembak jatuh pada 4 Februari lepad adalah pesawat pemantau cuaca awam. Beijing turut menuduh Washington menghantar belon ke ruang udara China.
Belon AS "berterbangan ke seluruh dunia dan secara haram memasuki ruang udara China dan negara lain sekurang-kurangnya sepuluh kali" sejak Mei 2022, kata jurucakap kementerian luar China Wang Wenbin.
Bagaimanapun, Wang tidak memberikan butiran mengenai negara lain yang terlibat, enggan menyatakan bahagian mana ruang udara China yang didakwanya diceroboh AS mahupun memberikan gambar sebagai bukti.
Rumah Putih telah mempertikaikan dakwaan China.
Melalui Twitter, jurucakap Majlis Keselamatan Negara Rumah Putih Adrienne Watson berkata pada Isnin: "Sebarang dakwaan bahawa kerajaan AS mengendalikan belon pengawasan di China adalah palsu."
Washington mengenakan sekatan ke atas enam entiti China yang dikatakan berkait dengan belon itu, tindakan yang mendapat kritikan daripada Beijing pada Selasa. Tetapi terdapat beberapa tanda kedua-dua negara masih berusaha untuk menyuntik kestabilan dalam hubungan yang bergelora.
Biden, yang berkali-kali berikrar untuk melindungi ruang udara AS dan mengkritik China berikut kejadian belon itu, turut berkata beliau tidak percaya hubungan antara kedua-dua negara itu dilemahkan oleh insiden tersebut.
Setiausaha Negara AS Antony Blinken, yang menangguhkan perjalanan ke Beijing, sedang mempertimbangkan untuk bertemu dengan diplomat tertinggi China Wang Yi di Munich minggu ini, menurut sumber.


Zahid dalang pendakwaan terancang terhadap Bersatu, kata Muhyididin

Presiden Bersatu Muhyiddin Yassin percaya pendakwaan kes mahkamah terhadap pemimpin parti itu didalangi Presiden Umno Ahmad Zahid Hamidi yang bertujuan untuk melemahkan partinya.
Katanya, sebelum ini terdapat kenyataan-kenyataan yang dibuat oleh Zahid seolah-olah menjadi bentuk percubaan untuk menuduh Bersatu sebagai puak “kluster mahkamah”.
"Selepas ini akan ada kluster baru mahkamah juga. Jadi itu merupakan satu perkara yang dah awal-awal ‘pre-attempt’.
"Jadi apa yang berlaku adalah perkara yang saya fikir (sudah) dirancang dan terancang," katanya kepada pemberita di pekarangan Kompleks Mahkamah Kuala Lumpur hari ini.
Terdahulu, Muhyiddin dan beberapa pemimpin Bersatu hadir ke mahkamah bagi memberi sokongan kepada Ketua Penerangan Bersatu Wan Saiful Wan Jan yang dituduh meminta dan menerima rasuah RM6.9 juta berhubung projek JanaWibawa.
Mengulas lanjut, Muhyiddin berkata dalang itu diusahakan antara Barisan Nasional (BN) dan Pakatan Harapan (PH) yang tidak senang dengan sokongan rakyat terhadap Perikatan Nasional (PN) semakin kuat pada Pilihan Raya Umum ke-15 (PRU15) tahun lalu.
Atas sebab itu, katanya, pendakwaan Wan Saiful pada hari ini adalah pendakwaan terpilih dan parti itu sudah menjadi sasaran pihak tertentu.
Katanya pada hari ini, menerima sumbangan dana politik tiba-tiba sahaja berubah menjadi satu kesalahan jenayah.
Sedangkan, parti-parti politik lain juga menerima dana politik bagi kerja politik mereka.
"Tetapi pemimpin parti mereka ini tidak pun didakwa di mahkamah."
PN terjejas PRN?
Ketika ditanya oleh pemberita sama ada pendakwaan terhadap Wan Saiful akan memberikan kesan kepada siri Pilihan Raya Negeri (PRN) yang dijangka berlaku dalam masa terdekat, Muhyiddin menegaskan hal itu terserah kepada rakyat untuk membuat keputusan.
Bagaimanapun, katanya, sudah pasti PN berdepan kesukaran untuk menempuh PRN kerana akaun parti dibekukan buat beberapa bulan.
Perkembangan itu bakal menjejaskan pengurusan dan perjalanan parti untuk berdepan PRN.
"Saya sudah membuat rayuan kepada Azam Baki untuk benar-benar menyahbeku.
“Ini hanya untuk berlaku adil kerana kita sebagai parti politik memerlukan dana apa yang kita ada dalam pengurusan parti," katanya.


Pemimpin Amanah dikecam muat naik gambar ‘bercuti’ di Iran ketika kawasan Parlimen dilanda banjir

Seorang ahli Parlimen Amanah dikecam pengguna media sosial selepas memuat naik gambar “bercuti” di Iran di Facebook ketika kawasan Parlimennya teruk dilanda banjir.Rata-rata pengguna media sosial meluahkan rasa kemarahan terhadap Ahli Parlimen Hulu Langat Hasanuddin Mohd Yunus apabila beliau memuat naik gambarnya ketika berada di ketinggian 5,000 kaki di Gunung Tochal di Iran pada 18 Disember lalu.Pengguna Facebook bernama Muammar Qaddafi berkata adalah lebih baik Hasanuddin tidak perlu pulang lagi ke Malaysia.“Amanah pun tak yah calon dah muka ni,” tulisanya di ruangan komen.Sementara seorang lagi pengguna Facebook bernama Eddie Jaafar dengan sinis menulis: “Jangan risau YB, rakyat jaga rakyat, YB jaga Kashmir.”Selain itu ramai juga menggesa naib presiden Amanah itu supaya pulang segera untuk melaksanakan tanggungjawabnya sebagai wakil rakyat dan membantu mangsa terjejas.Orang ramai juga meluahkan rasa kecewa apabila mendakwa wakil rakyat itu dilihat mementingkan hal ehwal di luar negara berbanding pengundi di kawasannya.Keadaan terbalik ketika bencana banjir di Kampung Jawa, Hulu Langat.Semakan MalaysiaNow terhadap akaun Facebook Hasanuddin mendapati beliau memadam gambar itu dan memuat naik penjelasan menerusi statusnya.Menurut Hasanuddin, perancangan lawatan ke luar negara itu dirancang lebih awal.“Saya tidak dapat bersama membantu kerana kini berada dalam misi Turki, Pakistan dan Tehran atas lantikan Speaker Parlimen Malaysia,” katanya.“Jemputan daripada Parlimen Pakistan dan Iran adalah di bawah kapasiti saya sebagai ahli Parliamentary Friendship Group, Parlimen Malaysia.”Dalam lawatan itu, Hasanuddin memaklumkan beliau mengadakan pertemuan dengan presiden serta speaker Azad, Jammu dan Kashmir dan beberapa ahli Parlimen Pakistan di Islamabad, Pakistan untuk beberapa projek kebajikan dan perumahan untuk pelarian Kashmir.Tambahnya, beliau turut mengikuti perkembangan banjir yang sedang berlaku di kawasan Hulu Langat dan mendapatkan penerbangan pulang ke tanah air secepat mungkin.“Saya arahkan warga kerja Pusat Khidmat Rakyat Parlimen Hulu Langat untuk membantu mereka yang memerlukan,” ujarnya.“Sata sentiasa berinteraksi dengan APM dan pihak berwajib. Saya sedang berusaha mendapatkan penerbangan secepat mungkin untuk balik ke tanah air.”


Kerajaan benarkan pelancongan antara negeri PKPP dengan agensi pelancongan berdaftar

Kerajaan membenarkan aktiviti pelancongan rentas negeri di antara negeri di bawah perintah kawalan pergerakan pemulihan (PKPP) ke negeri PKPP yang lain di bawah program “Gelembung Pelancongan Bersasar”, mulai esok.Menteri Kanan (Kluster Keselamatan) Ismail Sabri Yaakob berkata, bagaimanapun aktiviti tersebut tertakluk kepada prosedur operasi standard (SOP) ketat, termasuk perlu melalui agensi pelancongan berdaftar di bawah kementerian pelancongan, seni dan budaya (Motac).“Ia juga perlu menggunakan kenderaan pelancongan yang berdaftar dengan Motac seperti bas pelancongan. Pelancongan dengan kenderaan persendirian masih tidak dibenarkan,” katanya pada sidang media perkembangan perintah kawalan pergerakan (PKP) di Kuala Lumpur hari ini.Selain itu katanya, pergerakan kenderaan dari agensi pelancongan itu juga, perlu mendapat kebenaran dari pihak polis.Kenderaan pelancongan juga dilarang singgah ke negeri di bawah perintah kawalan pergerakan bersyarat (PKPB), bagi pergerakan yang perlu melintasi negeri tersebut.Selain itu, lokasi penginapan dan premis pelancongan juga perlu mendapat kelulusan dari Motac.Setakat ini tujuh negeri iaitu Melaka, Pahang, Terengganu, Sabah, Putrajaya, Labuan dan Perlis berada di bawah PKPP bermula 2 Mac sehingga 15 Mac ini.Sementara itu, kerajaan juga bersetuju untuk menukar status Pulau Langkawi sebagai zon PKPP mulai esok walaupun negeri Kedah masih di bawah PKPB.Ini kerana tiada pertambahan kes Covid-19 kawasan itu dan ia bertukar kepada zon hijau.“Kes Covid-19 terakhir dilaporkan pada 20 Februari lalu dengan dua kes. Maka, Gelembung Pelancongan Bersasar juga terpakai untuk Pulau Langkawi,” katanya.Orang ramai yang mahukan maklumat lanjut mengenai SOP keputusan terbaharu tersebut boleh merujuk Motac dan Majlis Keselamatan Negara (MKN).


KKM kesan individu di bawah kuarantin masih daftar masuk ke premis

Pemeriksaan status aplikasi MySejahtera di setiap premis terutama pasar raya perlu diperketatkan bagi memastikan individu yang berada di bawah perintah pengawasan dan pemerhatian di rumah (HSO) tidak masuk ke premis berkenaan.Menteri Kesihatan Khairy Jamaluddin berkata pihaknya mengesan berlaku ketidakpatuhan terhadap HSO kerana masih ada individu didapati melakukan daftar masuk antaranya di pasar raya walaupun berada dalam tempoh kuarantin.“Di Kedah dalam seminggu ini sahaja berlaku 523 daftar masuk MySejahtera (ke premis), yang mana daftar masuk itu adalah orang positif atau berisiko tinggi yang ada perintah kuarantin di rumah.“Sebanyak 18% daripada (523) daftar masuk itu berlaku di pasar raya, jadi kita minta supaya pengawasan di pintu masuk lebih ketat sebab dia (individu dikuarantin) dapat daftar masuk maksudnya pengawal tidak periksa betul-betul status MySejahtera, dia lepaskan sahaja,” katanya pada sidang media sempena lawatan kerja ke Kedah di Wisma Darul Aman semalam.Sementara itu, mengenai status vaksinasi Covid-19 di Kedah, Khairy berkata pihaknya meminta agar usaha dipergiat bagi memastikan kira-kira 17% lagi individu dewasa di negeri itu mendapatkan suntikan vaksin.Beliau berkata perhatian perlu diberikan kepada penduduk di beberapa daerah yang masih merekodkan kadar vaksinasi rendah seperti di Pendang dan Baling.“Kita perlukan kerjasama pemimpin masyarakat untuk memastikan mereka yang masih enggan terima vaksin ini tampil dan kita minta penguatkuasaan prosedur operasi standard (SOP) vaksinasi diperketatkan… (misalnya) jawatankuasa masjid mesti periksa betul-betul (sebelum benarkan jemaah masuk),” katanya.Beliau berkata pihaknya juga meminta setiap majikan memperketatkan prosedur di tempat kerja dengan hanya membenarkan individu menerima vaksin lengkap sahaja kembali bekerja.Katanya, pada masa ini bekalan vaksin di setiap pusat pemberian vaksin (PPV) di Kedah adalah mencukupi, malah sebenarnya berlebihan.“Di banyak kawasan, kita dah sampai tahap yang mana lebih banyak vaksin daripada lengan (penerima)… Jadi kita kena betul-betul outreach, pergi periksa golongan tegar (antivaksin) fokus kepada golongan tersebut, kena cari,” katanya.Dalam pada itu, beliau berkata bermula esok lebih 180,000 remaja di Kedah mula diberikan suntikan vaksin dilaksanakan di PPV atau di sekolah dan pihaknya menjangkakan proses itu selesai dalam tempoh sebulan.


Suntikan vaksin harian melebihi 500,000 dos 3 hari berturut

Sebanyak 552,701 dos suntikan vaksin dilaporkan dilaksanakan di seluruh negara semalam (Rabu) menjadikan ia hari ketiga berturut-turut Malaysia merekodkan pemberian vaksin harian melebihi 500,000 dos.Menteri Kesihatan Dr Adham Baba menerusi perkongsian infografik data pemberian vaksin dalam laman Twitternya berkata daripada jumlah itu, seramai 353,771 individu menerima dos pertama dan 198,930 lagi melengkapkan dos kedua.Jumlah pemberian vaksin Covid-19 harian tertinggi menerusi Program Imunisasi Covid-19 Kebangsaan (PICK) yang dilaksanakan sejak 24 Feb lepas adalah pada Selasa dengan 553,871 dos suntikan, manakala Isnin mencatatkan 521,923 dos.Sementara itu, Jawatankuasa Khas Jaminan Akses Bekalan Vaksin Covid-19 (JKJAV) melalui laman Twitter memaklumkan secara kumulatifnya, sebanyak 18,946,048 dos sudah diberikan kepada penduduk di negara ini setakat semalam, meliputi 12,841,212 orang untuk dos pertama dan 6,104,836 bagi dos kedua.


Ingat kembali bagaimana kita kalah, Hishammuddin beritahu Umno

Menteri Luar Negeri Hishammuddin Hussein memberi peringatan kepada kepimpinan tertinggi Umno supaya tidak bertindak bersandarkan emosi menjelang mesyuarat Majlis Kerja Tertingg (MKT) malam ini bagi menentukan keputusan cadangan untuk keluar daripada blok Perikatan Nasional (PN).Ahli Parlimen Sembrong itu mengatakan, pemimpin Umno perlu mengambil iktibar daripada pilihan raya 2018 selepas kehilangan 54 kerusi kepada Pakatan Harapan (PH), menyebabkan BN kalah selepas enam dekad memerintah negara.“Tambahan, kita masih berperang dengan Covid-19. Kes harian masih tinggi. Negara juga sedang dilanda banjir. Ekonomi juga sedang dipulihkan. Jumlah rakyat yang terkesan semakin meningkat.“Parti Umno sedang diberi peluang untuk buktikan kepada rakyat bahawa pemimpin kita prihatin, berkemampuan, dan bersungguh-sungguh untuk mengurus krisis dan menitikberatkan kepentingan rakyat,” katanya dalam satu kenyataan hari ini.MKT Umno akan mengadakan mesyuarat malam ini selepas presidennya Ahmad Zahid Hamidi dan beberapa pemimpin yang dikaitkan dengannya akan keluar daripada blok kerajaan, dengan mengatakan hak parti itu diketepikan oleh kerajaan Perdana Menteri Muhyiddin Yassin yang mewakili Bersatu.Hishammuddin antara 39 ahli Parlimen yang masih bersama Umno.Katanya beberapa menteri Umno memegang jawatan penting dalam usaha memerangi Covid-19, seperti kementerian pertahanan, kesihatan, sains teknologi dan inovasi yang ditugaskan untuk melaksanakan program pemvaksinan.Hishammuddin berkata beliau akan patuh kepada keputusan Umno sekiranya diarahkan untuk meletak jawatan dalam Kabinet, tetapi mempersoalkan apa sebenarnya diinginkan partinya itu.Jika parti berkeputusan untuk tidak meneruskan kerjasama dengan Bersatu, parti harus putuskan dengan siapa Umno akan bekerjasama menjelang PRU15.“Adakah dengan DAP? Adakah dengan PKR? Atau bersendirian?” soalnya.“Perancangan kerjasama politik Umno harus dibuat dengan teliti kerana pilihan raya bukannya esok,” katanya.“Kepada ahli MKT yang akan bermesyuarat pada malam ini, biar ahli parti dan rakyat jelas apa sebenarnya Umno inginkan.”


Adun Ketari diarah bayar kompaun kerana langgar PKPB

Ahli Dewan Undangan Negeri (Adun) Ketari Young Syefura Othman mengesahkan beliau telah diarah menjelaskan kompaun kerana melanggar prosedur operasi standard (SOP) Perintah Kawalan Pergerakan Bersyarat (PKPB) di Selangor, baru-baru ini.Young Syefura berkata beliau akan menjelaskan bayaran kompaun itu dalam masa terdekat dan pihak polis memaklumkan bahawa kes terhadapnya itu dianggap selesai.“Saya meminta maaf kerana melanggar SOP PKPB yang sedikit sebanyak memberi kesan kepada Dewan Undangan Negeri (DUN) Pahang. Saya juga memohon maaf kepada semua rakyat Pahang atas kesilapan itu,” katanya.Young Syefura berkata demikian semasa membahaskan Rang Undang-Undang Enakmen Perbekalan (Belanjawan 2021) pada persidangan DUN Pahang di Wisma Sri Pahang di sini hari ini, yang dibentangkan oleh Menteri Besar Datuk Seri Wan Rosdy Wan Ismail semalam.Sebelum ini, Young Syefura dikecam selepas memuat naik di Instagram gambar beliau bersama empat rakan menyambut ulang tahun kelahirannya di pantai Bagan Lalang, Selangor, yang kemudiannya dipadamkan daripada laman sosial tersebut.Selangor merupakan antara negeri yang dikenakan PKPB sehingga 6 Dis ini, dan orang ramai dilarang merentas daerah tanpa urusan penting sepanjang tempoh tersebut.“Saya meminta maaf kerana melanggar SOP PKPB yang sedikit sebanyak memberi kesan kepada Dewan Undangan Negeri (DUN) Pahang. Saya juga memohon maaf kepada semua rakyat Pahang atas kesilapan itu,” katanya.Sementara itu dalam perbahasannya, Young Syefura mempersoal sama ada data yang dibentangkan pada DUN Pahang berhubung keluasan hutan di negeri itu, iaitu seluas 2.05 juta hektar iaitu 57 peratus daripada 3.59 juta hektar tanah negeri adalah sahih.“Saya telah membuat semakan dan mendapati jumlah hutan ini tidak berubah sejak 2017. Bolehkah keadaan ini berlaku sedangkan hasil hutan menjadi penyumbang kepada pendapatan kerajaan negeri dan jumlahnya semakin meningkat,” katanya.Adun Bilut Lee Chin Chen pula mencadangkan supaya cukai pintu dan cukai tanah dikecualikan tiga tahun kepada pengusaha hotel, inap desa dan restoran selain pengecualian bayaran lesen kepada penjaja yang kekurangan pelanggan akibat pandemik Covid-19.Lee berkata golongan petani juga wajar mendapat perhatian khusus kerana ada dalam kalangan mereka kerugian apabila tidak sempat mengutip hasil kebun atau menjual tanaman semasa pelaksanaan Perintah Kawalan Pergerakan (PKP).“Saya mencadangkan supaya sesi pendaftaran dijalankan terhadap mereka dan pemberian bantuan seperti subsidi baja dan racun serangga mengikut keluasan tanah, sekali gus meringankan beban petani,” katanya.


Najib, keluarga cuti di atas kapal layar atas jemputan putera raja, kata saksi

Mahkamah Tinggi semalam diberitahu bahawa Najib Razak dan ahli keluarganya telah bercuti atas kapal layar ke selatan Perancis, perairan Greece dan Itali sejak 2009 hingga 2013 atas jemputan Putera Kuwait, Putera Saudi dan Putera Abu Dhabi.Bekas pegawai khas kepada Najib, Wan Ahmad Shihab Wan Ismail, 48, berkata setiap maklumat berkaitan destinasi percutian itu dimaklumkan kepadanya oleh ahli perniagaan dalam buruan Low Taek Jho atau Jho Low.Saksi pendakwaan ke-16 itu berkata pada Ogos 2009, beliau telah dihubungi oleh Jho Low dan memaklumkan bahawa Najib sekeluarga akan bercuti di selatan Perancis atas jemputan seorang putera Kuwait dan seorang sahabatnya bernama Syeikh Hamed di atas kapal layar milik mereka iaitu RM Elegance.Wan Ahmad Shihab berkata Jho Low juga telah memberikannya nombor telefon seorang lelaki bernama Mr Sahle untuk membuat persiapan percutian itu.Beliau kemudian mengesahkan perkara tersebut dengan Najib sebelum menghubungi Mr Sahle untuk memberikan maklumat rombongan percutian tersebut termasuk senarai nama keahlian rombongan, tempoh percutian dan segala keperluan yang diperlukan di sana.“Percutian tersebut turut disertai Rosmah Mansor, anak-anak beliau iaitu Nor Ashman, Nooryana Najwa dan Riza Shahriz Abdul Aziz. Selain itu terdapat juga kawan-kawan Najib termasuk Bustari Yusuf dan seorang anaknya.“Jumlah keseluruhan peserta rombongan percutian tersebut adalah lebih kurang 20 orang termasuk pegawai pengiring serta pembantu rumah,” katanya ketika membacakan pernyataan saksinya semasa pemeriksaan utama oleh timbalan pendakwa raya Ahmad Akram Gharib.Ketika menceritakan lebih lanjut mengenai percutian di Selatan Perancis itu, Wan Ahmad Shihab berkata pada hari kedua atau ketiga pelayaran, Najib telah memaklumkan kepadanya bahawa terdapat seorang Putera Saudi berada di sebuah kapal lain yang berdekatan dan beliau telah menjemput Najib sekeluarga untuk minum petang di atas kapal mereka.“Saya kemudian telah memaklumkan kepada Mr Sahle untuk menyediakan bot kecil untuk kami pergi ke kapal Putera Saudi tersebut. Seingat saya nama Putera Saudi tersebut adalah Putera Turki.“Setibanya kami di kapal tersebut, kami telah disambut oleh Putera Turki dan seorang lelaki yang memperkenalkan dirinya sebagai Tarek Obaid,” katanya sambil menambah beliau tidak tahu apa tujuan pertemuan tersebut dan ketika beliau masuk ke ruang tamu kapal itu, beliau mendapati Jho Low telah berada dalam kalangan mereka. Menceritakan mengenai percutian kedua iaitu di perairan Greece dan Itali pada pertengahan 2010, Wan Ahmad Shihab berkata Jho Low memberitahunya bahawa seorang Putera Saudi menjemput Najib dan keluarganya untuk bercuti di atas kapal layarnya sebelum memberikan nombor telefon kapten kapal Mike Hitch.“Rombongan tersebut disertai lebih kurang 17 orang termasuk Najib, Rosmah, Riza Shahriz, Nooryana Najwa, Nor Ashman, saya sendiri, pegawai-pegawai pengiring serta seorang rakan Najib. Setibanya di Athens, Greece, kami telah disambut oleh Mike Hitch dan terus dibawa menaiki kapal Golden Odyssey.“Setibanya kami di atas kapal tersebut, saya dapati Bustari dan beberapa kenalan Najib yang lain telah berada di atas kapal tersebut. Mereka juga hadir sebagai ahli rombongan percutian tetapi mereka menaiki penerbangan komersial yang mereka uruskan sendiri dan tiba sehari lebih awal di situ,” katanya.Mengenai percutian itu, saksi berkata pada hari kelima pelayaran di atas kapal Golden Odyssey, beliau telah dihubungi oleh seorang wanita bernama Natasha iaitu rakan kepada Rosmah melalui SMS dan menanyakan maklumat di mana kapal akan berada sekiranya sampai di Rome kerana beliau (Natasha) ingin membawa beberapa orang tetamu untuk berjumpa dengan Rosmah.“Saya terus memaklumkan Natasha melalui e-mel mengenai lokasi kapal akan berlabuh apabila berada di Rome dan saya juga memberikan nombor kapten Mike Hitch untuk beliau berhubung terus. Setelah kapal berlabuh di Rome, selang sehari selepas itu saya ternampak Natasha telah berada di atas kapal bersama dengan Rosmah. “Saya tidak begitu mempedulikan beliau kerana saya tidak begitu mencampuri urusan Rosmah. Di penghujung lawatan tersebut, saya telah pulang dahulu ke Malaysia dengan menaiki pesawat komersial dari Lapangan Terbang Cote D’azur, Nice, Perancis kerana saya ada urusan persendirian yang perlu saya uruskan,” katanya.Mengenai percutian pada 2013, Wan Ahmad Shihab berkata Najib sekeluarga telah dijemput untuk bercuti di Selatan Perancis di atas kapal layar Topaz milik Sheikh Mansour, seorang Putera dari Abu Dhabi, yang turut kelihatan adalah Mohamed Badawy Al-Husseiny iaitu pengarah syarikat Aabar Investments PJS bersama Robert Baker, seorang jurulatih golf profesional.Wan Ahmad Shihab berkata pada malam itu seorang yang dkenali sebagai Robert Shepherd memaklumkan bahawa beliau sedang bersiap menyambut Riza untuk datang ke kapal Topaz dan semasa Riza tiba di kapal Topaz, beliau mendapati Jho Low dan Joey McFarland (producer filem Wolf Of Wall Street) turut serta bersama dengan Riza.“Saya tidak tahu apa tujuan Jho Low dan Joey McFarland hadir bersama tetapi saya menganggap mereka hadir untuk bersama-sama menikmati percutian tersebut. Sepanjang Jho Low dan Joey McFarland berada di atas kapal tersebut, saya nampak hampir setiap masa mereka sentiasa bersama dan kedengaran perbualan mereka banyak tertumpu berkaitan pembikinan filem untuk Hollywood,” katanya.Wan Ahmad Shihab berkata tiada sebarang pembayaran penginapan dikenakan terhadap ketiga-tiga percutian itu kerana Najib dan keluarganya bercuti atas jemputan.Najib, 68, berdepan empat pertuduhan iaitu menggunakan kedudukan beliau untuk memperoleh suapan berjumlah RM2.3 bilion dana 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan hakim Collin Lawrence Sequerah bersambung hari ini.


Jangan panik, pesan Agong kepada rakyat

Sultan Abdullah Sultan Ahmad Shah mahu rakyat untuk terus berada dalam keadaan tenang, ketika Baginda akan mengadakan rundingan dengan Raja-Raja Melayu di Istana Negara dalam masa terdekat bagi membincangkan dan memperhalusi cadangan-cadangan yang dikemukakan Muhyiddin Yassin, fasa seterusnya untuk memerangi Covid-19.“Sehubungan dengan itu, Sultan Abdullah menasihati seluruh rakyat supaya bertenang, tidak panik dan bersabar dalam menghadapi situasi terkini ini sementara menunggu keputusan mengenai cadangan-cadangan tersebut.“Seluruh rakyat turut dinasihati supaya tidak membuat sebarang spekulasi yang boleh menimbulkan kekeliruan dan keresahan serta menggugatkan ketenteraman negara yang kita cintai bersama ini,” kata Datuk Pengelola Bijaya Diraja Istana Negara, Ahmad Fadil Shamsuddin dalam kenyataan media yang dikeluarkan Istana Negara, pagi ini.Katanya, Agong amat memahami keperluan kelangsungan pentadbiran negara untuk memerangi ancaman wabak Covid-19.“Malah, Seri Paduka Baginda turut amat prihatin terhadap kegelisahan dan kegusaran rakyat ekoran daripada perkembangan terkini ini,” katanya.Muhyiddin bersama beberapa anggota Kabinet memberi taklimat cadangan-cadangan yang dicapai dalam Mesyuarat Khas Kabinet di Putrajaya, pagi semalam kepada Agong di Istana Abdul Aziz, Kuantan 5 petang semalam.Dalam pertemuan semalam, perdana menteri memberi cadangan untuk pertimbangan dan perkenan bagi pelaksanaannya.Difahamkan, pertemuan itu membincangkan berkenaan darurat yang boleh menyebabkan penggantungan Parlimen namun aktiviti harian diteruskan seperti biasa.Keputusan ini dibuat ekoran terdapat spekulasi wujudnya gerakan untuk menggagalkan pembentangan Belanjawan 2021 yang dijadualkan awal November nanti.Sekiranya gagal disokong di Parlimen, ia  akan menyebabkan berlakunya pilihan raya umum tergempar dan dibimbangi akan meningkatkan lagi penularan wabak Covid-19.Semalam, jumlah kematian meningkat kepada 214 orang, dengan satu pertiga kematian dilaporkan dalam tiga minggu pertama bulan ini.


Mahkamah bebas Hasanah daripada tuduhan pecah amanah RM50 juta

Mahkamah Tingggi Kuala Lumpur hari ini membebas dan melepaskan bekas ketua pengarah Bahagian Penyelidikan Unit Perisikan Luar di Jabatan Perdana Menteri (JPM) Hasanah Abdul Hamid daripada pertuduhan melakukan pecah amanah wang berjumlah AS$12.1 juta (RM50.4 juta) milik kerajaan Malaysia, empat tahun lepas.
Pesuruhjaya Kehakiman (JC) Roz Mawar Rozain membuat keputusan itu selepas membenarkan permohonan Hasanah supaya dibebaskan daripada pertuduhan tersebut setelah tidak dibantah oleh timbalan pendakwa raya (TPR) Mohd Fairuz Johari.
“Memandangkan pihak pendakwaan tidak berhasrat untuk menjalankan kes tersebut, mahkamah ini membebas dan melepaskan Hasanah daripada pertuduhan mengikut Seksyen 409 Kanun Keseksaan.
“Tidak adil membiarkannya berdepan dengan pertuduhan itu begitu sahaja selama setahun dan itu bukan suatu keadilan," kata JC Roz Mawar.
Terdahulu, peguam pemohon Suhaimi Ibrahim berhujah bahawa pada tahun lepas, hakim Mahkamah Tinggi Ahmad Shahrir Mohd Salleh, telah melepas tanpa membebaskan (DNAA) anak guamnya, bagaimanapun, sehingga kini pihak pendakwaan tidak dapat meneruskan sebarang kes terhadap Hasanah.
"Mereka tidak dapat meneruskan lagi kerana perkara utama tidak ada lagi. Seterusnya, isu lain ialah, mereka tidak lagi mempunyai bukti utama yang terlibat dalam pertuduhan itu. Perkara subjek tidak ada lagi. Tidak salah jika pemohon dalam kes ini mengatakan bahawa kes pendakwaan tidak lagi wujud,” kata Suhaimi.
Pada 12 April 2021, Shahrir memberikan perintah DNAA kepada Hasanah selepas TPR Muhammad Iskandar Ahmad memaklumkan kepada mahkamah bahawa pihak pendakwaan tidak akan meneruskan kes terhadap Hasanah.
Hakim memutuskan bahawa TPR menyatakan bahawa Hasanah akan dihadapkan semula dengan pertuduhan di masa akan datang setelah terdapat perkembangan baharu.
Shahrir juga berkata apabila TPR menjalankan kuasa-kuasanya di bawah Seksyen 254(1) Kanun Prosedur Jenayah untuk tidak meneruskan pendakwaan terhadap tertuduh, adalah menjadi kewajipan mahkamah berdasarkan Seksyen 254(3) kanun sama, untuk mempertimbangkan sama ada tertuduh sepatutnya diberi perintah pelepasan tanpa pembebasan atau perintah pelepasan dan pembebasan
Perbicaraan bermula pada 6 Oktober 2020, dengan 10 saksi pendakwaan memberi keterangan dalam kes itu.
Pada 25 Oktober 2018, Hasanah, 65, mengaku tidak bersalah atas pertuduhan sebagai seorang penjawat awam iaitu ketua pengarah penyelidikan Jabatan Perdana Menteri, melakukan pecah amanah wang berjumlah AS$12.1 juta (RM50.4 juta) milik kerajaan Malaysia.
Beliau didakwa melakukan perbuatan itu di pejabat ketua pengarah, Bahagian Penyelidikan, JPM, di Putrajaya, antara 30 April hingga 9 Mei 2018.
Pertuduhan mengikut Seksyen 409 Kanun Keseksaan yang memperuntukkan hukuman penjara maksimum 20 tahun dan sebatan serta denda jika sabit kesalahan.


Rundingan kerusi PN hadapi PRN dimuktamad dalam masa terdekat, kata SU Agung Bersatu

Rundingan kerusi antara semua parti komponen Perikatan Nasional (PN) bagi menghadapi Pilihan Raya Negeri (PRN) Melaka akan dimuktamadkan dalam masa terdekat, kata Setiausaha Agung Bersatu Hamzah Zainudin.Hamzah berkata Ketua Badan Pimpinan Bersatu Melaka Mohd Rafiq Naizamohideen yang juga pengerusi PN negeri telah mengatur strategi untuk menggerakkan seluruh kekuatan jentera akar umbi parti bersama parti-parti komponen bagi menghadapi PRN itu.Beliau berkata Bersatu dan parti-parti komponen PN akan terus meningkatkan pelaksanaan program-program “outreach” sedia ada di semua 28 kerusi Dewan Undangan Negeri (DUN) Melaka bagi menyantuni penduduk antaranya inisiatif Gerai Prihatin Rakyat yang mendapat sambutan baik.Selain itu, Hamzah berkata Mesyuarat Majlis Pimpinan Tertinggi (MPT) Bersatu semalam telah membincangkan persiapan parti tersebut bagi menghadapi PRN Melaka.“Dalam hal ini, Bersatu bersedia untuk  menghadapi PRN Melaka dengan melakukan persiapan sewajarnya,” katanya dalam kenyataan hari ini.DUN Melaka dibubarkan pada 4 Oktober selepas empat ahli Dewan Undangan Negeri (Adun) mengumumkan hilang kepercayaan dan menarik balik sokongan terhadap kepimpinan Ketua Menteri Sulaiman Md Ali.Empat bekas Adun berkenaan ialah Idris Haron (BN-Sungai Udang), Nor Azman Hassan (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas).Suruhanjaya Pilihan Raya (SPR) akan mengadakan mesyuarat khas bagi membincangkan urusan PRN Melaka pada Isnin depan (18 Oktober).Ini termasuk tarikh writ pilihan raya, hari penamaan calon, hari pengundian dan daftar pemilih yang akan digunakan serta lain-lain persiapan bagi melaksanakan PRN tersebut.


Polis kenal pasti dokumen 1MDB berkait suami bekas gabenor Bank Negara

Pasukan penyiasat mengenal pasti dokumen dan keterangan yang diperlukan untuk siasatan terhadap Tawfiq Ayman suami bekas gabenor Bank Negara Zeti Akhtar Aziz, yang berkaitan dengan 1Malaysia Development Berhad (1MDB).
Ketua Polis Negara Acryl Sani Abdullah Sani berkata bagaimanapun untuk memastikan dokumen dan keterangan itu boleh diterima di mahkamah Malaysia, ia perlu melalui proses mutual legal assistance (MLA) yang dikendalikan oleh Jabatan Peguam Negara.
“Pada April 2022, polis telah mengemukakan permohonan di bawah MLA melalui Jabatan Peguam Negara kepada pihak berkuasa Singapura," katanya dalam kenyataan semalam.
Pada Mac lepas, PDRM ke Singapura untuk mengumpul maklumat atau keterangan berhubung kes berkenaan.
Sementara itu Acryl berkata PDRM masih menyiasat dakwaan Meta Platform Incorporated bahawa wujud akaun palsu di media sosial yang dikatakan mempunyai kaitan dengan PDRM.
Beliau berkata Jabatan Siasatan Jenayah Komersial (JSJK) Bukit Aman sudah diarahkan untuk menjalankan siasatan.
"Saya menafikan perkara itu sekeras-kerasnya namun saya telah mengarahkan JSJK untuk meneliti dakwaan berkenaan," katanya pada sidang media selepas merasmikan majlis pelantikan Duta Anti-Scam di Maktab PDRM Cheras, di sini, hari ini.
Ogos lepas, Meta menerusi Quarterly Adversial Threat Report mendakwa ada kemungkinan campur tangan polis di sebalik penutupan lebih daripada 600 akaun Facebook dan Instagram di Malaysia kerana menjadi platform 'troll farm'.


Proses permohonan kerakyatan bawah kerajaan persekutuan, bukan negeri, kata menteri Sarawak

Kerajaan Sarawak tidak dapat menentukan tempoh untuk memproses permohonan kewarganegaraan kanak-kanak tanpa kerakyatan di negeri itu kerana perkara tersebut terletak di bawah bidang kuasa kerajaan persekutuan.Menteri Pembangunan Wanita, Kanak-Kanak dan Kesejahteraan Komuniti Sarawak Fatimah Abdullah berkata walaupun menjadi hasrat kementeriannya untuk melihat proses itu dapat disegerakan, ia sedang dilakukan oleh kementerian dalam negeri dan perkara itu tidak dibincangkan di bawah penurunan kuasa sekarang.“Isu kewarganegaraan walaupun merujuk kepada Laporan Jawatankuasa Antara Kerajaan (IGC), MA63 (Perjanjian Malaysia 1963) serta Perlembagaan Persekutuan telah dipersetujui untuk menjadi perkara persekutuan,” katanya ketika menjawab pertanyaan Ding Kuong Hiing. (GPS-Meradong) pada persidangan Dewan Undangan Negeri hari ini.Ding ingin tahu sama ada kerajaan negeri bercadang untuk mempercepatkan proses menangani isu kanak-kanak tanpa kerakyatan selain hanya mengeluarkan dokumen sementara kepada mereka berikutan penubuhan semula jawatankuasa khas bagi status kewarganegaraan.Fatimah berkata jawatankuasa khas itu ditubuhkan pada 2016 bagi memudahkan pertimbangan permohonan kerakyatan yang diterima di Sarawak.


Amaran angin kencang, laut bergelora di Laut China Selatan mulai esok

Jabatan Meteorologi Malaysia (MetMalaysia) mengeluarkan amaran angin kencang dan laut bergelora kategori pertama yang dijangka berlaku di beberapa kawasan perairan Laut China Selatan esok hingga Khamis ini.
MetMalaysia dalam kenyataan hari ini memaklumkan angin kencang berkelajuan 40 hingga 50km sejam dengan ombak mencapai ketinggian sehingga 3.5m dijangka berlaku di perairan Timur Condore, Reef North, Layang-Layang, Pelawan dan Labuan.
MetMalaysia menasihatkan orang awam di kawasan terlibat supaya lebih peka dan bersiap siaga menghadapi sebarang kemungkinan.
"Maklumat cuaca terkini boleh diperoleh melalui lawan web, aplikasi mobil MyCuaca dan media sosial rasmi MetMalaysia serta talian hotline 1-300-22-1638," menurut kenyataan itu.


Lebih 22.8 juta populasi Malaysia lengkap divaksinasi

Seramai 22,817,909 individu atau 97.5% daripada populasi dewasa di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, seramai 23,123,189 individu atau 98.8% daripada golongan itu menerima sekurang-kurangnya satu dos vaksin.Bagi populasi remaja berusia 12 hingga 17 tahun pula, sejumlah 86.9% atau 2,736,688 telah melengkapkan vaksinasi mereka, manakala 2,834,774 atau 90% menerima sekurang-kurangnya satu dos vaksin Covid-19.Sementara itu, sebanyak 145,004 dos vaksin diberikan semalam melibatkan 3,241 dos pertama, 4,325 dos lengkap dan 137,438 dos penggalak.Jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 56,034,257 dos, manakala jumlah kumulatif dos penggalak kini 4,717,084.


Thailand kesan Demam Babi Afrika di pusat penyembelihan

Thailand mengumumkan kes pertama virus Demam Babi Afrika (ASF) yang dikesan di pusat penyembelihan di wilayah Nakhon Pathom.Ia pengesahan rasmi pertama negara mengenai penyakit itu.Ketua Pengarah Jabatan Pembangunan Ternakan Sorravis Thaneto berkata satu daripada 309 sampel darah dan swab permukaan yang dikumpul dari 10 ladang dan dua pusat penyembelihan disahkan positif ASF.“Jabatan Pembangunan Ternakan akan memaklumkan kepada Pertubuhan Kesihatan Haiwan Sedunia (OIE) mengenai penemuan ASF itu,” katanya.Sorravis berkata pasukan khas dihantar ke kawasan itu untuk mengesan punca penyakit itu.Sebelum ini, Reuters melaporkan Thailand sudah bertahun-tahun menegaskan kawanan babinya tidak dijangkiti oleh ASF.Laporan berita itu berkata pihak berkuasa mengaitkan kebanyakan kematian babi ternakan berpunca daripada penyakit virus lain, Sindrom Reproduksi dan Pernafasan Porsin (PRRS).Bagaimanapun, pada 8 Januari, Universiti Kasetsart di Bangkok berkata makmalnya bulan lepas menemui ASF pada seekor babi peliharaan yang mati dan dibawa pemiliknya untuk ujian makmal.Sementara itu, jurucakap kerajaan, Dr Thanakorn Wangboonkongchana berkata kerajaan meluluskan 574.11 juta baht untuk membayar pampasan kepada hampir 5,000 penternak di 56 wilayah yang ternakan babi mereka dilupuskan pada 2021 untuk mencegah penularan ASF.Beliau berkata hampir 160,000 ekor babi dilupuskan antara Mac dan Oktober lalu.


Malaysia catat 3,332 kes baru Covid-19

Malaysia mencatat 3,332 kes baru hari ini menjadikan kes keseluruhan Covid-19 meningkat sebanyak 404,925 kes.Selangor mencatat angka tertinggi kes harian sebanyak 1,083 disusuli Sarawak (522), Kelantan (401) dan Kuala Lumpur (359).Hanya Perlis (1), dan Putrajaya (9) sahaja yang mencatatkan kes satu digit hari ini.Sementara itu Labuan tidak mencatatkan sebarang kes hari ini.Negara juga mencatat sebanyak 1,943 kes sembuh menjadikan jumlah keseluruhan kes sembuh meningkat kepada 375,340.Kes aktif dengan kebolehjangkitan pula kini berjumlah 28,093.Dalam pada itu, 309 pesakit ditempatkan di Unit Rawatan Rapi termasuk 147 orang memerlukan bantuan alat pernafasan.Malaysia turut mencatat 15 lagi korban akibat Covid-19, menjadikan jumlah mangsa yang maut meningkat kepada 1,492 orang.


Pertemuan Zahid Hamidi, Agong ditangguhkan

Pertemuan Presiden Umno Ahmad Zahid Hamidi yang dijadual menghadap Yang di Pertuan Agong Sultan Abdullah Sultan Ahmad Shah, esok, ditangguhkan.Zahid ketika dihubungi mengesahkan perkara itu dan berkata pertemuan tersebut ditangguhkan ke satu tarikh yang belum ditetapkan.“Ditangguhkan. Tarikh belum ditentukan,” kata Ahli Parlimen Bagan Datoh melalui aplikasi Telegram hari ini.Setiausaha Agung Umno Datuk Ahmad Maslan ketika bercakap kepada pemberita selepas mesyuarat Biro Politik Majlis Tertinggi Umno lewat malam tadi berkata Zahid dijadual menghadap Agong pada pukul 5 petang, Khamis.Pagi tadi, Setiausaha Agung DAP, Lim Guang Eng dan Presiden Amanah Mohamad Sabu turut menerima perkenan untuk mengadap Agong hari ini, namun ia ditangguhkan kepada satu tarikh dan masa yang belum ditentukan.Semalam Ketua Pembangkang Anwar Ibrahim menghadap Yang di Pertuan Agong di Istana Negara untuk menyembah maklum kepada Agong bahawa beliau mempunyai sokongan lebih 120 ahli Parlimen untuk membentuk kerajaan baru.


KKM saran sekolah lakukan saringan Covid-19 susulan peningkatan kluster pendidikan

Kementerian Kesihatan (KKM) menyarankan kepada sektor pendidikan untuk melakukan saringan kepada pelajar, guru dan kakitangan susulan 11 daripada 18 kluster Covid-19 yang dilaporkan pada Minggu Epidemiologi ketujuh 2023 (ME 13/2023) dari 26 Mac hingga 1 April, adalah kluster pendidikan.
Ketua Pengarah Kesihatan Dr Noor Hisham Abdullah dalam kenyataan hari ini berkata daripada jumlah itu enam kluster adalah melibatkan institusi pendidikan Kementerian Pendidikan Malaysia (KPM) iaitu tiga kolej dan masing-masing satu di sekolah agama menengah, sekolah berasrama penuh dan sekolah menengah.
Beliau berkata lima kluster lagi adalah kluster pendidikan lain iaitu empat di maktab dan satu membabitkan taman asuhan kanak-kanak (Taska).
“Peningkatan kes dan kluster Covid-19 pada ketika ini berlaku berikutan pembukaan semula sesi persekolahan pada pertengahan Mac 2023. Peningkatan kes ini juga disebabkan oleh pergerakan masyarakat yang banyak sewaktu musim cuti sekolah lepas,” katanya.
Untuk itu, sektor pendidikan disaran untuk menjalankan saringan bergejala terhadap pelajar, guru dan kakitangan sebelum masuk ke kawasan sekolah atau institusi serta menjalankan ujian RTK-Ag ke atas murid, guru, dan kakitangan mengikut strategi pengujian Covid-19.
Selain itu, ibu bapa juga perlu memantau status kesihatan anak dan bertanggungjawab untuk tidak menghantar mereka ke sekolah sekiranya bergejala serta menjalankan penilaian risiko penularan jangkitan Covid-19 di institusi masing-masing dari semasa ke semasa agar tindakan pencegahan segera diambil.
Noor Hisham dalam pada itu turut mengingatkan pegawai kesihatan daerah agar kes positif yang dilaporkan pihak sekolah atau institusi pendidikan perlu disiasat dan dijalankan penilaian risiko untuk menilai status penularan jangkitan selain tindakan pembersihan dan disinfeksi serta pengesanan kontak perlu dijalankan.
Selain itu, orang ramai juga disaran untuk terus mengamalkan TRIIS [Test (Uji), Report (Lapor), Isolate (Asing), Inform (Maklum), and, Seek (Dapatkan rawatan)] bagi mengawal penularan Covid-19.
Mengenai perkembangan kes Covid-19, Noor Hisham berkata jumlah kemasukan pesakit ke fasiliti kesihatan bagi setiap 100,000 penduduk meningkat 24.1% pada ME 13/2023 berbanding ME 12/2023 dengan kumulatif kes baharu sebanyak 5,052,337 kes manakala 5,004,546 bagi kes sembuh.


Pegawai kanan istana tolak dakwaan cuba sekat Ismail, paksa kerajaan perpaduan

Datuk Pengelola Bijaya Diraja Istana Negara Ahmad Fadil Shamsuddin enggan melayan dakwaan seorang penulis blog yang mendakwa dirinya terlibat dalam cubaan menghalang Ismail Sabri Yaakob mengangkat sumpah sebagai perdana menteri sekiranya tidak menubuhkan kerajaan perpaduan.“Tolong jangan layan RPK, biarkan orang awam baca dan analisa sendiri,” katanya kepada MalaysiaNow, merujuk kepada penulis blog Malaysia Today, Raja Petra Kamaruddin.Hal ini susulan gesaan pembangkang supaya Yang di-Pertuan Agong mengabaikan sokongan majoriti dari ahli-ahli Parlimen kepada Ismail dan sebaliknya menubuhkan kerajaan perpaduan yang turut melibatkan pemimpin Pakatan Harapan (PH).Semalam, 114 ahli Parlimen dari Perikatan Nasional (PN), Barisan Nasional (BN) dan bebas dipanggil ke Istana Negara bagi mengesahkan sokongan mereka kepada Ismail.Bagaimanapun Raja Petra dalam satu hantaran di laman Malaysia Today semalam mendakwa terdapat cubaan untuk menghalang Ismail mengangkat sumpah sebagai perdana menteri sekiranya tidak bersetuju melantik Anwar Ibrahim sebagai timbalan perdana menteri dan menubuhkan kerajaan perpaduan bersama PH.Raja Petra turut menyebut Fadil dan Yang di-Pertua Majlis Agama Islam Perak Mohd Annuar Zaini sebagai “penyokong kuat” Anwar yang didakwanya menyebabkan dokumen-dokumen sulit Istana Negara tersebar kepada media.“Tidak risau, berserah kepada Allah,” kata Fadil ketika ditanya berhubung dakwaan tersebut.Sebelum ini, Raja Petra dalam satu hantaran pada 11 Ogos turut mempersoalkan “sumber istana” yang mendedahkan mengenai urusan dalaman Istana Negara.Blogger itu seolah-olah menggambarkan Fadil adalah sumber tersebut dengan meletakkan gambarnya pada hantaran berkenaan.Ismail dilaporkan sudah menerima sokongan 114 ahli Parlimen, sekali gus menjadikannya calon yang mendapat kepercayaan majoriti ahli Dewan Rakyat, manakala Anwar dilaporkan hanya mempunyai sokongan 105 ahli Dewan Rakyat.Semalam, veteran DAP Lim Kit Siang pula mencadangkan calon yang kalah dalam persaingan sebagai perdana menteri dilantik sebagai timbalan perdana menteri dan menubuhkan kerajaan perpaduan.


Pelajar UiTM sanggup tak pulang beraya, elak sebar Covid-19

Pengorbanan para pelajar Universiti Teknologi Mara (UiTM), Shah Alam yang memutuskan untuk tidak pulang menyambut Aidilfitri di kampung halaman diharap mampu melindungi keluarga masing-masing daripada jangkitan wabak Covid-19.Seorang daripada pelajar yang mengambil keputusan untuk beraya di Kolej Kediaman Perindu, UiTM Hanafi Hanizan, 21, berkata antara sebab utama beliau tidak balik beraya ke Kota Tinggi, Johor pada tahun ini adalah demi kesejahteraan bersama.“Kita dapat tahu bahawa sekarang kes semakin naik, jadi kita tidak mahu menjadi penyumbang kepada peningkatan kes bagi negeri Johor pula.“Kita dari Selangor ke Johor takut kita nanti bawa kes pulak, jadi itu yang dikatakan kesejahteraan bersama untuk kita memerangi Covid-19,” ujar pelajar semester pertama jurusan juruukur bangunan itu kepada Bernama.Tinjauan Bernama di UiTM mendapati pelajar yang mengambil keputusan untuk tidak pulang beraya di kampung masing-masing membuat persiapan menyambut Aidilfitri di kolej kediaman mereka termasuk memasang pelita.Bagi Faizal Happipi Japar, 23, pelajar semester ketiga jurusan Sains Sukan dari Nabawan, Sabah berkata perintah kawalan pergerakan (PKP) yang dikenakan di seluruh negara akan menjadi pengalaman yang berguna satu hari nanti.“Beraya tanpa keluarga tidak mengapa sebenarnya, kerana suatu hari nanti kita juga akan mengalami pengalaman ini. Jadi nasihat saya agar mereka kekal tenang sebab semua ini tidak dapat dielak,” katanya yang sudah tiga tahun tidak balik beraya di kampung halaman.Bagi Pengetua Kolej Kediaman Perindu UiTM Shah Alam, Sumardianshah Silah, 36, berkata pelajar dari Sabah dan Sarawak merupakan pelajar yang paling ramai tidak pulang berhari raya pada tahun ini.Beliau berkata untuk sambutan hari raya esok, pihak UiTM telah menempah juadah Aidilfitri untuk membolehkan para pelajar turut merasai suasana sambutan perayaan itu bersama rakan-rakan sekolej.


Perjalanan sukar DAP untuk PRN Johor

Ketika parti politik sedang bergelut mendapatkan sokongan pengundi menjelang Pilihan Raya Negeri (PRN) Johor pada 12 Mac, penganalisis berkata DAP mungkin berdepan kemerosotan sokongan seperti apa yang berlaku pada PRN Melaka dan Sarawak di mana ramai pengundi Cina mengalihkan sokongan yang pernah mereka berikan pada Pilihan Raya Umum ke-14 (PRU14) empat tahun lalu.Pada PRN Melaka November lalu, MCA di bawah Barisan Nasional (BN) dilihat berjaya membuat “comeback” dengan memenangi Machap Jaya dan Kelebang setelah ditolak pengundi Cina dalam beberapa edisi PRU sebelum ini.MCA juga memenangi Pilihan Raya Kecil (PRK) Tanjung Piai pada 2019, merampas kerusi itu daripada Pakatan Harapan (PH).Pada PRU14, kerusi Parlimen Ayer Hitam berjaya dikekalkan Presiden MCA Wee Ka Siong menewaskan Pengerusi DAP Johor Liew Chin Tong walaupun negeri itu jatuh buat pertama kalinya ke tangan PH.Perkembangan terbaru di Melaka dan Sarawak menimbulkan persoalan mengenai nasib DAP yang dahulunya mempunyai sokongan hampir tidak berbelah-bahagi daripada pengundi Cina.Chan Lay, 66, yang akan mengundi di Dewan Undangan Negeri (DUN) Perling pada Sabtu berkata, dia sudah tidak percaya dengan DAP kerana janji-janji yang tidak ditunaikan.“Isu Sekolah Foon Yew mereka tipu, nak hapuskan tol juga tipu,” katanya kepada MalaysiaNow.Sekolah itu juga menjadi bahan kempen pada PRN Johor apabila bekas perdana menteri Najib Razak dijemput berkempen ke sekolah tersebut.Tindakan sekolah itu membenarkan Najib yang disabitkan bersalah dalam isu SRC International dipertikaikan Setiausaha Publisiti DAP Tony Pua.Chan yang menyara hidup dengan menjual kek dan kuih di kawasan Perling berkata, meskipun dia memilih PH semasa 2018, kali ini dia lebih condong terhadap BN.Penganalisis politik berpengkalan di Singapura, Oh Ei Sun berkata sentimen itu masih tebal walaupun PH sudah dua tahun tidak menjadi kerajaan.“Tidak dinafikan ramai pengundi Cina yang kecewa dengan DAP dan Pakatan Harapan, kerana tidak menunaikan permintaan masyarakat Cina yang sudah lama dibuat,” katanya kepada MalaysiaNow.Namun katanya, ramai yang tidak bersedia untuk memberi undi sama ada kepada BN atau Perikatan Nasional (PN) dan menyebabkan mereka memilih untuk duduk rumah dan tidak mengundi.Seorang lagi pengundi Perling yang hanya mahu dikenali sebagai Heng berkata, dia masih ragu-ragu untuk keluar mengundi ekoran angka Covid-19 yang meningkat.Sikap ini dapat dilihat di kalangan pengundi Cina yang rata-rata tidak berminat untuk bercakap tentang politik, atau tidak mahu keluar mengundi.Di Yong Peng, seorang pengusaha bengkel kereta yang hanya mahu dikenali sebagai Ong berkata dia tidak akan keluar mengundi pada Sabtu.Heng berkata, dia masih memilih DAP kerana isu rasuah yang menyelubungi BN.“Suruhanjaya Pencegahan Rasuah Malaysia akan bertindak cepat jika ada ahli politik Dap terlibat rasuah kerana BN memegang kuasa di pusat.“Jadi kita bagi sahaja pentadbiran kerajaan negeri kepada pembangkang,” katanya.Heng turut menyuarakan ketidakpuasan hatinya terhadap Liew Chin Tong, pengerusi DAP Johor yang dianggap sebagai orang luar.Liew tewas kepada Wee di Ayer Hitam pada PRU14 dengan hanya 303 undi.Liew juga terpalit dengan perkelahian antara kem-kem berlainan dalam DAP Johor, meskipun berjaya mengekalkan jawatan pengerusi negeri tersebut tahun lepas.Beliau sebelum ini mengakui pergaduhan dalam parti majoriti Cina itu mampu memberi kesan kepada keputusan PRN Johor.Bagi kawasan pekan seperti Yong Peng, sukar mengagak sentimen masyarakat Cina apabila ramai tidak mahu bercakap mengenai politik, selain mempunyai syak wasangka terhadap orang luar.Peratusan keluar undi yang rendah ini bakal menjejaskan undi DAP seperti mana berlaku di Melaka.Menurut Oh, “protes senyap” oleh pengundi Cina ini yang disasarkan oleh Warisan dan Muda yang memberi bayangan sebagai pilihan ketiga.Najib pula digemari oleh perniagaan besar orang Cina, manakala usahawan kecil dan sederhana Cina berpecah antara BN dan DAP.MCA bertanding 15 kerusi manakala DAP bertanding 14 kerusi pada PRN Johor.Kedua-dua parti itu akan bertembung satu sama lain di semua kerusi yang ditandingi kecuali di Puteri Wangsa yang mana DAP memberi laluan kepada calon Muda.PN juga tidak ketinggalan merebut undi masyarakat Cina.Pengerusi PN Muhyiddin Yassin dalam satu ucapan baru-baru ini meredakan kesangsian orang Cina terhadap PAS.Muhyiddin berkata PAS tidak bercerita mengenai hudud sepanjang pentadbirannya sebagai perdana menteri selama 18 bulan.Namun bagi Oh, Gerakan di bawah PN masih belum mampu memenangi pengundi Cina dan mereka perlu bekerja keras untuk membuktikan boleh menjadi pilihan kepada segmen pengundi tersebut.


Belum ada permohonan rasmi Ahli Parlimen pembangkang bincang peruntukan, kata Fadillah

Timbalan Perdana Menteri Fadillah Yusof berkata sehingga kini beliau masih belum menerima sebarang permohonan rasmi bagi membincangkan peruntukan kewangan kepada Ahli Parlimen pembangkang.
Mengakui bahawa baru-baru ini beliau dan Setiausaha Agung PAS Takiyuddin Hassan telah mengadakan perjumpaan, namun ia adalah pertemuan tidak rasmi.
“Saya dah bagi tahu kepada mereka (PN) untuk buat tawaran (permohonan) secara hitam putih, selagi kita (kerajaan) belum terima surat rasmi bermakna tidak akan berlaku sebarang rundingan.
“Kalau kita ingat, sewaktu kerajaan Keluarga Malaysia ada Memorandum Persefahaman (MoU) ditandatangani dan ada rundingan. Jadi yang ini belum berlaku… macam orang meminang, macam mana nak bincang kalau orang tak menawarkan,” katanya dengan nada berseloroh.
Fadillah yang juga Ahli Parlimen Petra Jaya berkata demikian ketika ditemui pemberita pada Majlis Rumah Terbuka Aidilfitri beliau yang turut dihadiri Premier Sarawak Abang Johari Openg di Kuching hari ini.
Fadillah sebelum ini dilaporkan telah meminta Takiyuddin mengemukakan perincian cadangan secara bertulis, sebelum rundingan mengenainya dimulakan.
Selain itu, beliau juga tidak menetapkan had masa khusus untuk Ketua Whip Pembangkang dan juga Ahli Parlimen Kota Bharu itu mengemukakan cadangan berhubung perkara berkenaan.
PN telah melantik tiga wakil yang terdiri daripada Setiausaha Agung PN, Hamzah Zainudin, Naib Presiden Bersatu dan Ahli Parlimen Putrajaya, Radzi Jidin dan Takiyuddin untuk menyertai rundingan itu.


Kes baru Covid-19 menurun 5.2%

Bilangan kes baru Covid-19 pada Minggu Epidemiologi ke-30 (ME 30/2022) dari 24 hingga 30 Julai menurun sebanyak 5.2% berbanding ME 29/2022 iaitu daripada 29,886 kes kepada 28,339 kes.
Ketua Pengarah Kesihatan Dr Noor Hisham Abdullah berkata pada tempoh sama bilangan kes tempatan menurun sebanyak 5.3% daripada 29,858 kes kepada 28,286 kes manakala kes import meningkat sebanyak 89.3% daripada 28 kes kepada 53 kes.
“Bilangan kes sembuh pada ME 30/2022 pula meningkat sebanyak 35.4% menjadi 30,823 kes berbanding 22,757 kes pada ME 29/2022 manakala kes kematian mencatatkan penurunan 28.6% iaitu 49 kes berbanding 63 kes pada tempoh itu,” katanya menerusi kenyataan hari ini.
Dr Noor Hisham berkata dari 25 Januari 2020 (ME 4/2020) hingga 30 Julai 2022 (ME 30/2022), kumulatif kes baru Covid-19 di seluruh negara adalah 4,677,270 sementara kumulatif kes sembuh sebanyak 4,594,311 kes dan kumulatif kes kematian 35,960 kes manakala kumulatif kluster adalah 7,038 kluster dengan 19 kluster aktif.
Secara keseluruhan, beliau berkata jumlah kemasukan pesakit Covid-19 ke fasiliti kesihatan iaitu hospital dan Pusat Kuarantin dan Rawatan Covid-19 Berisiko Rendah (PKRC) awam bagi setiap 100,000 penduduk tiada perubahan ditunjukkan pada ME 30/2022 berbanding minggu sebelumnya.
Bagaimanapun, katanya jumlah kemasukan pesakit Covid-19 ke hospital awam bagi setiap 100,000 penduduk meningkat sebanyak 2.8 peratus, dengan bilangan pesakit kategori satu dan dua meningkat 5.6 peratus manakala tiada perubahan bagi pesakit Kategori Tiga, Empat, dan Lima.
Menurut Dr Noor Hisham, peratusan pengisian katil fasiliti Covid-19 bagi katil bukan kritikal, unit rawatan rapi (ICU) dan PKRC pada ME 30/2022 berbanding minggu sebelumnya menunjukkan tiada perubahan iaitu masing-masing kekal sebanyak 23, 14 dan 7%.
Beliau berkata kes-kes positif Covid-19 yang dipantau oleh Pusat Penilaian Covid-19 (CAC) di seluruh negara masih lagi menunjukkan peningkatan berdasarkan perbandingan data CAC fizikal yang dilaporkan pada ME 29/2022 dan ME 30/2022.
“Bilangan kedatangan pesakit ke CAC meningkat sebanyak 3.2%, bilangan kes Covid-19 baru yang menjalani pemantauan di rumah menurun sebanyak 0.5%, dan bilangan kes Covid-19 yang dirujuk CAC ke PKRC dan hospital menurun sebanyak 19.9%,” katanya.
Bagi survelan Penyakit Seperti Influenza (ILI) dan Jangkitan Pernafasan Akut Teruk (SARI) Covid-19, beliau memaklumkan sebanyak 107 sampel ILI dikesan positif Covid-19 dengan kadar positif 14.5 peratus pada ME 30/2022 manakala tiada sampel SARI dikesan positif Covid-19 dengan kadar positif kekal sifar peratus pada ME 30/2022.


Pemimpin politik mengadap Agong bincang usaha perangi Covid-19, kata Istana Negara

Sesi-sesi pertemuan dengan pemimpin parti politik dan Jawatankuasa Khas Bebas Darurat 2021 adalah atas inisiatif dan keprihatinan Yang di-Pertuan Agong Sultan Abdullah bagi membincangkan usaha memerangi penularan Covid-19, kata Istana Negara hari ini.Dalam sebuah kenyataan, Datuk Pengelola Bijaya Diaraja Ahamd Fadil Shamsuddin berkata seramai 18 pemimpin parti politik telah bersemuka dengan Sultan Abdullah bermula 9 Jun sehingga hari ini.“Perlu diperjelaskan di sini bahawa sesi-sesi mengadap para pemimpin parti politik adalah inisiatif serta keprihatinan tinggi Seri Paduka Baginda dan berkaitan dengan usaha memerangi penularan jangkitan wabak Covid-19 serta pelaksanaannya semasa tempoh darurat,” kata Fadil sambil menambah pengerusi Jawatankuasa Khas bebas Darurat Ariffin Zakaria turut dipanggil mengadap baginda.Menurut beliau lagi, Sultan Abdullah akan membawa semua pandangan yang dimaklumkan pemimpin-pemimpin politik ke dalam Perbincangan Khas Raja-Raja Melayu yang dijadualkan esok pada pukul 2.30 tengahari.Beliau turut berkata perbincangan khas esok akan turut melibatkan agensi-agensi kerajaan bagi memberi taklimat mengenai kesihatan, keselamatan, politik dan ekonomi negara.Perbincangan khas Majlis Raja-Raja tersebut adalah mesyuarat kali kedua berhubung Covid-19 selepas  mesyuarat seumpamanya diadakan pada Oktober tahun lalu.Perintah darurat diisytiharkan selepas perintah kawalan pergerakan kali kedua dilaksanakan kerajaan, ia dikuatkuasakan selepas lonjakan jangkitan Covid-19 Januari lalu.Tempoh darurat akan dilaksanakan sehingga 1 Ogos depan, namun ia mungkin ditamatkan lebih awal jika angka jangkitan Covid-19 dapat dibendung dan dikurangkan.


Iran kecam lawatan diplomat Israel ke Bahrain

Iran pada Jumaat berkata lawatan menteri luar Israel ke Bahrain minggu ini menandakan terjalinnya hubungan yang meninggalkan kesan buruk kepada pemimpin negara Teluk itu, menyifatkannya “sebagai noda yang tak akan dapat dipadam”.Bahrain dan Emiriah Arab Bersatu merupakan negara teluk yang telah menjalankan normalisasi hubungan dengan Israel tahun lalu dalam sebuah rundingan diusahakan Amerika Syarikat (AS) dikenali sebagai Perjanjian Abraham yang dimeterai berdasarkan kepentingan komersial dan kebimbangan dengan perkembangan di Iran.Menteri Luar Israel Yair Lapid bertemu Raja Bahrain Hamad bin Isa Al Khalifa dan Putera Mahkota dan Perdana Menteri Salman bin Hamad Al Khalifa pada Khamis.Bagi memberikan isyarat ia menentang Iran, Lapid telah mengadakan lawatan ke pangkalan tentera laut AS dari Armada Ke-5 di Bahrain yang beberapa kali bertembung dengan kapal Iran sejak beberapa tahun kebelakangan ini.“Kami menyelar segala perancangan yang mendorong kehadiran Israel yang merosakkan rantau ini,” kata jurucakap kementerian luar Iran Saeed Khatibzadeh dalam satu kenyataan dikeluarkan agensi berita rasmi Irna.“Satu hal yang amat dikesali melihat kerajaan Bahrain mengabaikan jenayah rejim Zionis terhadap rakyat Palestin terus bertahan dengan penindasan mereka,” kata Khatibzadeh merujuk kepada Israel.“Noda ini tidak akan terhapus dari sejarah reputasi kerajaan Bahrain. Rakyat di wilayah itu akan terus menentang proses normalisasi hubungan dengan rejim Zionis. ”Bahrain, yang memiliki pentadbiran monarki Sunni mendakwa Iran mencetuskan rusuhan di Bahrain, namun tuduhan tersebut dinafikan Tehran yang merupakan negara didominasi populasi Syiah.Sebelum ini, Bahrain beberapa kali menyekat pemberontakan dipimpin sebahagian besar penduduk Syiah pada 2011, menyaksikan beberapa kali tunjuk perasaan yang membantah Perjanjian Abraham ditandatangani negara itu.Warga Palestin juga turut mengecam perjanjian antara Bahrain dan Israel, mengatakan negara itu meninggalkan pendirian bersama negara-negara Arab bahawa ia hanya akan berdamai dengan Israel jika Israel menyerahkan wilayah yang dicerobohinya.


Geopark Negara Kinabalu diisytihar Unesco Global Geopark

Sabah kini merupakan yang ketiga di dunia memiliki “Triple Crown” Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (Unesco), berikutan pengisytiharan Geopark Negara Kinabalu sebagai The Kinabalu Unesco Global Geopark.
Ketua Menteri Hajiji Noor berkata keputusan itu dibuat oleh Lembaga Eksekutif Unesco di Paris dua hari lepas, yang meletakkan Sabah sebaris dengan Pulau Jeju di Korea Selatan dan Shennongjia di China, yang memiliki tiga tapak warisan Unesco.
Dua lagi “crown” Unesco di Taman Kinabalu Sabah ialah Tapak Warisan Dunia, dan Rizab Biosfera Banjaran Crocker Unesco, yang masing-masing diisytiharkan pada 2 Disember 2000 dan 12 Jun 2014.
“Ini adalah satu pencapaian yang baik bagi Kerajaan Negeri di bawah inisiatif Hala Tuju Sabah Maju Jaya melalui Kementerian Pelancongan, Kebudayaan dan Alam Sekitar serta Taman-Taman Sabah,” kata Hajiji dalam kenyataan di Kota Kinabalu hari ini.
Beliau berkata Geopark Global UNESCO Kinabalu meliputi kawasan seluas 4,750 kilometer persegi, kini secara rasminya merupakan destinasi Geopelancongan Global, yang menambah nilai penting kepada produk eko-pelancongan sedia ada di Sabah.
“Geopark memiliki banyak tumbuhan dan haiwan endemik, termasuk 90 spesies orkid yang hanya terdapat di Gunung Kinabalu. Ini termasuk burung ayam hutan berkepala merah yang tidak ditemui di tempat lain di muka bumi ini.
“..ini pastinya akan membawa manfaat secara langsung dan tidak langsung kepada sosio-ekonomi Sabah, khususnya kepada lebih 290,000 masyarakat tempatan di daerah Kota Belud, Kota Marudu dan Ranau,” katanya.
Dengan pengisytiharan Geopark Negara Kinabalu sebagai Geopark Global Unesco, kini terdapat 195 taman geopark di dunia yang terletak di 48 negara.
Label Geopark Global UNESCO mengiktiraf warisan geologi yang mempunyai kepentingan antarabangsa dan geopark memberi perkhidmatan kepada masyarakat tempatan dengan menggabungkan pemuliharaan warisan geologi penting mereka dengan outreach awam, di samping pendekatan yang mampan untuk pembangunan.


SPRM dan transformasi pencegahan rasuah

Saban tahun, Laporan Ketua Audit Negara (LKAN) berterusan mendedahkan kerugian jutaan ringgit disebabkan salah urus kewangan, kehilangan dana awam dan pembaziran.Tahun ini, berdasarkan pendedahan LKAN kepada Parlimen pada Oktober 2021, Ketua Audit Negara Nik Azman Nik Abdul Majid mendedahkan kerugian sejumlah RM620.07 juta disebabkan pembayaran luar biasa dan pembaziran dana awam.Ini termasuk ketiadaan pengesahan dalam perolehan, penalti yang tidak dituntut dan pembekalan yang telah dibayar tetapi lewat diterima dan menyebabkan peralatan tidak dapat dipasang atau digunakan.Bertahun-tahun, masyarakat telah dipersembahkan dengan laporan-laporan salah urus dan pemborosan yang menyebabkan ketirisan tidak berkesudahan dalam perolehan awam. Sebagai contoh, LKAN Tahun 2012 telah mendedahkan bahawa sebuah agensi media kerajaan memperolehi 20 buah jam dinding dengan harga RM3,810 sebuah berbanding harga pasaran yang jauh lebih rendah iaitu hanya RM100 setiap satu.Pada tahun yang sama, sejumlah 7,659 pasang kasut telah diperolehi oleh Jabatan Kastam Diraja Malaysia dengan nilai perolehan berjumlah RM602,089. Malangnya kesemua kasut terpaksa dilupuskan kerana saiz kasut yang tidak menepati keperluan.Dua tahun sebelumnya, LKAN turut mendedahkan tentang Majlis Sukan Negara yang telah membuat perolehan ke atas sebanyak 23 ekor kuda baka khas untuk pertandingan dengan nilai perolehan RM5.66 juta.Namun, hanya 5 ekor kuda sahaja yang berjaya melepasi spesifikasi untuk menyertai pertandingan manakala baki 18 ekor yang lain gagal. Bayangkanlah pembaziran dana awam yang telah berlaku dengan kesan kos melepas (opportunity cost) yang besar berbanding jika wang tersebut disalurkan kepada projek-projek pembangunan yang lebih memberi impak serta manfaat langsung kepada kesejahteraan rakyat!Penelitian terhadap LKAN tahunan mendapati bahawa isu-isu perolehan awam yang dilaporkan lazimya melibatkan perolehan pada harga yang tidak munasabah, pembekalan barangan dan perkhidmatan yang tidak mematuhi spesifikasi/ terma serta syarat pembekalan yang ditetapkan, perolehan secara pecah kecil yang sengaja dibuat bertujuan untuk menghindari tatacara kelulusan yang ditetapkan oleh peraturan kewangan serta “improper payment” yang melibatkan pembayaran ke atas pembekalan yang belum dibuat.Ada juga isu yang melibatkan elemen-elemen rasuah seperti penglibatan orang tengah dalam perolehan dan pengemukaan tuntutan bayaran yang mengandungi pernyataanpalsu/silap/tidak lengkap yang bertujuan untuk mengelirukan pihak prinsipal iaitu pegawai pengawal (pembayaran) di peringkat kementerian/jabatan/agensi yangterlibat.Salah laku dalam badan awamPembaziran dan salah urus yang menyebabkan kerugian dana awam sentiasa diberi perhatian dan diambil tindakan sewajarnya oleh Suruhanjaya Pencegahan Rasuah Malaysia (SPRM).SPRM turut menjalankan siasatan terhadap kes-kes seumpamanya selagi ia melibatkan kesalahan-kesalahan yang tertakluk di bawah Akta Suruhanjaya Pencegahan Rasuah Malaysia 2009 (Akta 694).Namun begitu, terdapat kes-kes ketirisan dalam perolehan awam yang tidak bersifat jenayah (rasuah dan salah guna kuasa) kerana ia terjadi disebabkan oleh salah urus atau kecuaian pegawai badan awam.Bagi kes-kes yang disiasat oleh SPRM pula, pendakwaan kes kebiasannya melibatkan kesalahan memperdayakan prinsipal oleh ejen (kes tuntutan palsu) di bawah seksyen 18 Akta 694, selain daripada seksyen 23 Akta 694 bilamana ia membabitkan elemen salah guna jawatan/ kedudukan.Ada juga hasil siasatan SPRM yang membawa kepada pengemukaan Laporan SPRM kepada ketua-ketua perkhidmatan/ jabatan yang mengesyorkan agar suatu tindakan tatatertib di bawah Peraturan-Peraturan Pegawai Awam (Kelakuan dan Tatatertib) 1993 [[P.U.(A) 395] atau tindakan surcaj di bawah Akta Prosedur Kewangan 1957 dipertimbangkan oleh Pihak Berkuasa Tatatertib ke atas pegawai badan awam yang bertanggungjawab.Kekurangan peruntukan undang-undang yang menjenayahkan pembaziran, kecuaian dan salah urus oleh pegawai badan awam khususnya dalam konteks perolehan awam yang membawa kepada ketirisan dana dilihat mengekang potensi pendakwaan dalam skop kesalahan yang lebih luas ke atas pegawai badan awam yang bertanggungjawab.Jurang ni mencetuskan keperluan terhadap suatu peruntukan kesalahan baru berhubung salah laku dalam kalangan pegawai awam di dalam badan-badan awam [Misconduct in Public Office (MIPO) ] yang mensasarkan pegawai-pegawai di badan awam sebagaimana tafsiran undang-undang di bawah Akta 694.Pelan Antirasuah Nasional 2019–2023 (NACP) dan salah laku pegawai awamDi bawah NACP, penguatkuasaan undang-undang merupakan salah satu dari 6 bidang berisiko yang diberi tumpuan. Dalam strategi menginstitusikan kredibiliti agensi penguatkuasaan undang-undang, inisiatif 5.4.1 NACP telah menetapkan agar SPRM menerajui usaha untuk memasukkan peruntukan baru dalam undang-undang sedia ada berkaitan salah laku penjawat awam yang menyebabkan ketirisan dan kerugian dana kerajaan secara sengaja.Inisiatif 5.4 NACP ini senada dengan kehendak instrument Antarabangsa seperti Konvensyen Pertubuhan Bangsa-Bangsa Bersatu Memerangi Rasuah [United Nations Convention Against Corruption (UNCAC)].Artikel 17 dan Artikel 19 UNCAC masing-masing menyentuh tentang penjenayahan “embezzlement, misappropriation or other diversion of property by a public official” dan “abuse of functions” yang jelas menyokong hasrat pewujudan peruntukan baru MIPO dalam menangani isu ketirisan dana dalam perolehan awam di Malaysia.Mesyuarat Jawatankuasa Khas Kabinet Mengenai Anti Rasuah pada Julai 2018 telah bersetuju agar SPRM melaksanakan kajian menyeluruh berhubung pewujudan peruntukan kesalahan baru ini dengan skop yang merangkumi pegawai badan awam sebagaimana takrifan di bawah Akta 694.Kajian komprehensif yang sedang dijalankan oleh SPRM ini mengambil pendekatan tanda aras undang-undang serta peraturan yang seumpamanya di negara-negara lain seperti United Kingdom, United States, Ausralia, Brunei Darusalam, Thailand, Hong Kong dan India.Ini meliputi takrifan salah laku dan pegawai awam, skop penjenayahan salah laku, parameter pemakaian undang-undang tersebut ke atas pegawai perkhidmatan awam serta peruntukan berkaitan hukuman atau penalti oleh negara-negara tersebut.Kajian oleh SPRM ini turut melibatkan konsultasi bersama Jabatan Peguam Negara dan libat urus dengan Jabatan Audit Negara (JAN) dan Jabatan Perkhidmatan Awam (JPA) khususnya dari aspek sokongan empirikal serta validasi pernyataan-pernyataan permasalahan yang penting dalam proses pembangunan Rang Undang-Undang (RUU) yang berkaitan.Pelan AntiRasuah Nasional 2019-2023 (NACP) yang dilancarkan oleh Kerajaan pada Januari 2019 untuk mencapai aspirasi supaya “Malaysia dikenali kerana integriti dan bukannya rasuah” adalah rangka kerja nasional yang dibangunkan untuk membawa transformasi menyeluruh kepada sistem tadbir urus politik, pentadbiran sektor awam, penguatkuasaan undang-undang, sistem undang-undang dan kehakiman dan tadbir urus korporat Malaysia dalam membentuk sebuah negara dan masyarakat yang berintegriti serta bebas rasuah.Dari 115 inisiatif yang terkandung di dalam NACP, sebanyak 12 inisiatif diterajui oleh SPRM, manakala baki 103 lagi diterajui oleh lain-lain kementerian/jabatan/agensi.Antara inisiatif lain dalam NACP yang diterajui oleh SPRM adalah pemerkasaan SPRM melalui perlantikan ketua pesuruhjaya SPRM dan penubuhan Suruhanjaya Perkhidmatan Pencegahan Rasuah (SPPR) yang diiktiraf oleh Perlembagaan Persekutuan, bertujuan untuk meningkatkan kebebasan serta keberkesanan SPRM dalam pelaksanaan fungsi-fungsinya sebagaimana diperuntukkan di bawah Akta 694.SPRM turut diberi kepercayaan untuk menerajui beberapa inisiatif lain serta membantu lain-lain agensi peneraju dalam pelaksanaan inisiatif-inisiatif di bawah bidang-bidang keutamaan NACP seperti berikut:• Tadbir urus politik– Bagi memastikan ketelusan dan akauntabiliti dalam pentadbiran kerajaan• Pentadbiran sektor awam– Memperkasa perkhidmatan awam ke arah tadbir urus yang baik– Menambah baik keberkesanan pendidikan dan pembangunan profesional berterusan dalam kalangan pegawai awam melalui program berdasarkan kepada Human Governance• Perolehan awam– meningkatkan ketelusan perolehan awam, pengurangan risiko rasuah, penyelewengan pasaran dan antipersaingan• Penguatkuasaan undang-undang– Menambah baik perundangan agensi penguatkuasaan (contohnya peruntukan perundangan baru berhubung salah laku pegawai badan awam, perisytiharan harta anggota pentadbiran & ahli Parlimen, penjualan konrak kerajaan, perisytiharan pemilikan benefisiari, dan lain-lain)NACP adalah refleksi kepada komitmen kerajaan dalam memerangi rasuah yang seiring dengan agenda memartabatkan tadbir urus baik serta tahap integriti yang tinggi di dalam negara.SPRM komited dalam memainkan peranannya di dalam NACP dengan kerjasama ketua-ketua agensi peneraju dan agensi rakan strategik bagi memastikan kelangsungan pelaksanaan inisiatif-inisiatif yang akan memberi manfaat menyeluruh kepada pemegang taruh dalaman dan luaran.Integriti negara dan rakyatNamun begitu, tanpa iltizam politik (political will) yang kuat dan berterusan dalam merealisasikan usaha penambahbaikan serta reformasi, cadangan hanya akan kekal sebagai cadangan. Kebebasan, ketelusan dan profesionalisme SPRM bukan sahaja perlu dilihat malah perlu turut dirasai dalam segala tindakan yang ia lakukan.Tanpanya, perasuah dan pesalah laku menjadi lebih berani, seterusnya rasuah dan penyelewengan akan kian berleluasa di semua peringkat pentadbiran korporat dan awam. Integriti akan diketepikan dan salah guna kuasa akan menjadi budaya politik dan perniagaan.Sementara itu, mereka yang berkuasa dan korup akan menguasai sumber negara, dan majoriti rakyat hanya akan mendapat sisa yang ditinggalkan oleh mereka. Kesan iniboleh menyebabkan pembangunan Malaysia terbantut kerana amalan rasuah merampas sumber hak rakyat untuk pembangunan – sumber kewangan untuk perkembangan infrastruktur yang diperlukan seperti sekolah, hospital, jalan raya dan jambatan terutamanya di kawasan luar bandar dan sumber untuk membangunkan negara secara amnya.Sementara itu, Transparency International (Malaysia) pada 28 Januari 2021 yang lalu telah melaporkan bahawa kedudukan Malaysia dalam Indeks Persepsi Rasuah (CPI) dunia bagi tahun 2020 jatuh enam anak tangga, dengan ranking ke-57 (skor 53) berbanding 51 (skor 51) pada 2019, dari kalangan 180 negara yang terlibat dalam kajian persepsi ini.Dalam kalangan negara-negara Asean pula, Malaysia mengekalkan rankingnya di tangga ke-3 di belakang Singapura [(3) dengan skor 85] dan Brunei [(35) dengan skor 60].Penurunan kedudukan CPI ini berupaya menjejaskan prospek pelaburan langsung asing (FDI) ke dalam Malaysia, dan pengekalan pelaburan sedia ada jika ia diyakini memberi gambaran akan tahap anti-rasuah, governans dan integriti yang rendah di Malaysia. Dalam jangka masa panjang, kemakmuran ekonomi Malaysia akan terjejas dan kesejahteraan rakyat akan turut tergugat oleh domino effects.Malaysia diberkati oleh Allah dengan kekayaan sumber alam yang melimpah ruah.Disokong oleh tahap pendidikan dan vokasional rakyat yang kompetitif di rantau Asia Pasifik, pengurusan sumber kekayaan ini seharusnya mampu memacu Malaysia ke arah kecemerlangan baik dari aspek pembangunan fizikal, spiritual, nilai dan juga integriti. .Keberkesanan membasmi gejala rasuah tidak bergantung kepada kekuatan dan kebebasan SPRM semata-mata. Setiap orang sepatutnya sedar bahawa tiada sesiapa yang kebal terhadap tindakan undang-undang, tidak kira di mana sahaja mereka berada di peringkat pemerintahan dan pentadbiran negara – legislatif, eksekutif mahupun kehakiman.Natijahnya, reformasi dalam pencegahan rasuah tidak terhad kepada penguatkuasaan sahaja, tetapi pendidikan pada tahap paling asas, bermula dari bangku sekolah. Integriti, nilai keagamaan dan etika, jati diri dan pemerkasaan identiti individu serta partiotisme adalah nilai-nilai yang perlu diterap dari kecil.Apabila integriti diraikan dan dimartabatkan, dan bukannya keagungan terhadap wang dan kuasa, waktu itulah kita boleh berbangga dengan negara dan rakyat yang berpegang teguh kepada integriti dan bertoleransi sifar terhadap rasuah, penyelewengan dan salah guna kuasa.Mohd Hafaz Nazar adalah pengarah Bahagian Dasar, Perancangan dan Penyelidikan SPRM* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Penumpang helikopter terhempas disiasat berhubung permit rentas negeri

Polis akan menyiasat jika penumpang helikopter Airbus AS350 B3 yang terhempas di Subang, Selangor semalam mempunyai permit merentas negeri untuk masuk atau keluar dari Pahang, kata Ketua Polis Negeri Abd Jalil Hassan.Beliau berkata setakat ini, pihaknya menerima maklumat bahawa helikopter dalam penerbangan persendirian itu membawa juruterbang, penolong juruterbang dan tiga penumpang berlepas dari Sungai Lembing, sekitar 8.30 pagi.“Kami akan siasat jika mereka ada permit atau tidak…kami mahu mengingatkan mana-mana pihak yang ingin masuk ke Pahang untuk mendapatkan permit merentas negeri terlebih dahulu atau bersedia dikenakan kompaun.“Peringatan ini juga terpakai kepada mereka yang menggunakan laluan udara atau laut,” katanya pada sidang media selepas menghadiri Sambutan Peringatan Hari Polis ke-214 di Dewan Jubli Perak Sultan Haji Ahmad Shah hari ini.Sambutan yang dirasmikan Menteri Besar Wan Rosdy Wan Ismail itu turut dihadiri Timbalan Ketua Polis Pahang Mohd Yusri Hassan Basri.Semalam, sebuah helikopter Airbus Helicopter AS350 B3 yang dikendalikan Leopad Aviation Sdn Bhd terhempas di Lapangan Terbang Sultan Abdul Aziz Shah pada 9.25 pagi.Kementerian pengangkutan memaklumkan kejadian menyebabkan dua cedera manakala tiga lagi selamat dan kesemua mereka berada dalam keadaan stabil.


Penduduk Wilayah Persekutuan paling ramai alami kemurungan, kata menteri

Penduduk Wilayah Persekutuan adalah negeri yang paling ramai mengalami masalah kemurungan dan kebimbangan (anxiety) melampau disebabkan beberapa faktor termasuk kos sara hidup yang tinggi.
Menteri Kesihatan Dr Zaliha Mustafa berkata berdasarkan saringan yang dijalankan pada 2022, antara faktor lain yang menyumbang kepada masalah itu adalah tekanan daripada ibu bapa dan masalah perhubungan dengan rakan sebaya.
“Golongan B40 juga ramai di Wilayah (Persekutuan) dan kita menemui ramai yang miskin bandar di Wilayah. Selain itu masalah perhubungan serta tekanan contohnya daripada ibu bapa... jadi stres anak-anak,” katanya pada sesi soal jawab di Dewan Rakyat.
Beliau menjawab soalan tambahan Mohd Sany Hamzan (PH-Hulu Langat) yang ingin tahu negeri paling tinggi menghadapi masalah mental dan kemurungan.
Sementara itu, Zaliha berkata Kementerian Kesihatan (KKM) telah mengambil langkah untuk mengatasi permasalahan kesihatan mental yang dialami oleh masyarakat khususnya bagi kumpulan sasar termasuk kanak-kanak remaja, golongan muda dan warga emas.
Menurutnya kebanyakan masalah kesihatan mental yang dihadapi golongan muda dipengaruhi oleh faktor sosial seperti masalah kewangan, masalah perhubungan, buli, tingkah laku berisiko, penyalahgunaan substans, rasa rendah diri dan jangkaan yang tinggi terhadap diri sendiri yang menyumbang kepada stres yang tinggi, keresahan dan kemurungan.
Bagi menangani masalah kesihatan mental dalam kalangan golongan muda, Zaliha berkata KKM telah melaksanakan inisiatif seperti perkhidmatan kesihatan mental di 1,161 klinik kesihatan, 58 hospital, 34 pusat Kesihatan Mental Masyarakat (Mentari), serta empat institusi mental meliputi aspek promosi, pencegahan, pengesanan awal dan rehabilitasi.
Selain itu, Program Minda Sihat Sekolah yang dilaksanakan secara kolaborasi dengan Kementerian Pendidikan yang meliputi saringan dan intervensi menggunakan Modul Minda Sihat KPM dan Modul Kesihatan Mental Remaja KKM.
“Bagi meningkatkan kualiti penjagaan kesihatan mental dalam kalangan warga emas, KKM telah menyediakan perkhidmatan saringan kesihatan mental di klinik kesihatan bagi mengesan awal masalah seperti dementia,” katanya.
Zaliha menjawab soalan asal Mohd Sany yang ingin tahu langkah KKM dalam mengatasi masalah kesihatan mental yang dialami  golongan muda dan warga emas.


Mampukah AirAsia bertahan?

Pelan penyelarasan semula yang akan dimuktamadkan AirAsia X Berhad dan Capital A Berhad, syarikat induk kepada AirAsia, bagi menangani status nota Amalan 17 (PN17) dijangka akan menjadi faktor utama yang akan menentukan sama ada operasi penerbangan kedua-dua syarikat itu boleh diteruskan atau tidak, kata pakar penerbangan Germal Singh Khera.
Beliau yang juga bekas pengarah pembangunan Suruhanjaya Penerbangan (Mavcom), berkata pelan penyusunan yang perlu dihantar kepada Bursa Malaysia Securities itu akan memberi gambaran mengenai daya ketahanan kedua-dua syarikat itu dari aspek kewangan.
Bercakap dengan MalaysiaNow, Germal berkata, faktor ini kebiasaannya akan diambil kira oleh Mavcom sebelum agensi itu memberi kata putus berhubung keputusan pembaharuan Lesen Perkhidmatan Udara (ASL) kepada syarikat berkenaan.
ASL ialah lesen yang memberi kebenaran kepada syarikat penerbangan untuk beroperasi di negara ini.
Pada 8 September tahun lalu, Mavcom meluluskan pembaharuan ASL AirAsia X untuk 12 bulan berkuat kuasa 1 Oktober 2022 hingga 30 September 2023.
Pada masa sama, ASL AirAsia turut diperbaharui tetapi hanya untuk tempoh enam bulan yang mana ia sepatutnya tamat pada 31 Mac ini.
"Mavcom hanya akan melanjutkan ASL AirAsia untuk tambahan enam bulan bermula 1 April 2023 hingga September 2023 sekiranya AirAsia mematuhi syarat-syarat khusus oleh Mavcom menjelang 31 Disember 2022," tulis Mavcom dalam kenyataan di laman sesawang rasminya.
MalaysiaNow sedang berusaha mendapatkan kenyataan terbaru Mavcom berhubung syarikat berkenaan.
Untuk makluman, AirAsia X diklasifikasikan kepada status PN 17 pada 1 November 2021, manakala Capital A yang sebelum ini dikenali sebagai AirAsia Group Berhad pula tergolong dalam kategori itu pada 13 Januari 2022.
AirAsia X kini diberikan tempoh masa sehingga 28 April 2023 manakala Capital A sehingga 7 Julai 2023 untuk menghantar pelan penyelarasan semula kepada Bursa Malaysia Securities untuk menjelaskan langkah-langkah yang akan diambil syarikat terbabit keluar daripada status PN17.
Pada masa sama, Germal berkata, syarikat penerbangan kebiasaannya akan menghantar permohonan pembaharuan ASL kepada Mavcom bagi membolehkan mereka meneruskan operasi penerbangan.
"Pembaharuan ASL akan bergantung kepada kebolehlaksanaan pelan penyusunan semula," katanya.
"Kemudian Mavcom akan membuat penilaian.
“Andai kata pelan pelarasan itu ditolak, kemungkinan besar Mavcom juga akan menolak permohonan ASL."
Mengulas lanjut, Germal berkata, sekiranya pelan penyelarasan semula yang dikemukakan Capital A dan AirAsia X diterima, maka Mavcom akan melihat ia sebagai perkembangan positif.
"Andai kata pelan penyelarasan semula itu tidak dilihat tidak mampu mengeluarkan daripada status PN17, maka ia boleh mempengaruhi keputusan Mavcom," kata Germal sambil menambah Mavcom kebiasaannya akan mengambil tempoh masa purata 45 hingga 60 hari untuk membuat keputusan.
Dalam perkembangan lain, saham AirAsia X kembali meningkat pada 22 Mac untuk ditutup kepada  RM1.47 sesaham, mencatatkan kenaikan 12 sen atau 8.89%  berbanding RM1.35 ketika ditutup sehari sebelumnya.
Jumaat lalu harga saham AirAsia X melonjak ke paras tertinggi setahun apabila meningkat 27 sen atau 19.15% untuk ditutup kepada RM1.68, sekali gus mencetuskan pertanyaan aktiviti pasaran luar biasa (UMA) daripada Bursa Malaysia.
Bagaimanapun, saham syarikat penerbangan itu menyusut 13 sen atau 8.78% untuk ditutup RM1.35 pada Isnin.
Sementara itu, harga saham Capital A ditutup pada 77.5 sen pada 22 Mac, tiada perubahan ketika ditutup pada hari sebelumnya.


Hipokrasi terserlah ketika Malaysia menanti kerajaan baru

Sekali lagi rakyat Malaysia ternanti-nanti dengan penuh debaran siapa bakal menjadi perdana menteri.
Dan sekali lagi, Sultan Abdullah Sultan Ahmad Shah diheret ke dalam sebuah drama sebelum menamakan perdana menteri.
Pada masa lalu, seseorang Agong mungkin pernah sekali melaluinya, atau langsung tidak pernah. Tetapi Sultan Abdullah terpaksa berdepan dengan keadaan ini sebanyak tiga kali dalam masa dua tahun semenjak 2020.
Seperti sebelum ini, Sultan Abdullah menitahkan parti-parti politik untuk menyerahkan nama calon perdana menteri pilihan mereka disokong dengan akuan berkanun.
Tarikh akhir diberikan dengan jelas: 21 November, 2022 pada 2.00 petang.
Agong menggunakan kuasanya seperti yang termaktub mengikut Artikel 43 (2) dalam Perlembagaan Perseketuan di mana Baginda boleh memutuskan calon mana yang mempunyai sokongan majoriti di Dewan Rakyat.
Akan tetapi pada ketika ini kita menyaksikan pelbagai pandangan pakar undang-undang dan pengulas, yang memetik pelbagai hujah dari pluralisme ke Wesminster, disokong dengan “nyanyian sumbang” menonjolkan hipokrasi mereka.
Sesetengah daripada mereka berkata Pakatan Harapan (PH) seharusnya dijemput untuk membentuk kerajaan terlebih dahulu kerana mempunyai kerusi terbanyak iaitu 82.
Yang bersuara merupakan “pakar” seperti - Ambiga Sreenevasan, Tommy Thomas, Gurdial Singh Nijar dan Syahredzan Johan, kini merupakan ahli Parlimen. Kesemuanya mempunyai latar belakang undang-undang.
Ketepikan fakta yang kesemua individu-individu ini mempunyai sejarah “pro-PH”. Mari kita nilai pandangan mereka dan bukan siapa mereka.
Mari kita ketepikan dahulu apa kecenderungan politik mereka.
Thomas berkata Anwar dan PH harus diberi keutamaan dan dilantik sebagai perdana menteri.
“Ini yang berlaku di UK,” katanya.
Ambiga berkata PH mempunyai jumlah kerusi paling banyak dan disebabkan itu mereka mempunyai mandat rakyat “pelbagai kaum” dan disebabkan itu “harus dijemput untuk membentuk kerajaan.”
Tunggu, ada yang lebih menarik.
Gurdial dan Syahredzan mengatakan parti yang mempunyai jumlah kerusi terbanyak harus dijemput untuk membentuk kerajaan dan mereka boleh mengajak pihak-pihak lain untuk bersama bagi mendapatkan majoriti mencukupi!
Sebagai pengamal undang-undang, kesetiaan mereka sepatutnya kepada Perlembagaan.
Yang menghairankan, mengapa pakar-pakar ini tidak mempunyai pandangan sama bahawa pemenang terbesar harus dijemput untuk membentuk kerajaan di Perak dan Pahang?
Di Perak, Perikatan Nasional (PN) memenangi 26 kerusi, PH (24) dan BN (9).
Di Pahang PN mendapat 17, BN 16 dan PH 8.
Akan tetapi akhirnya kita menyaksikan kedua-dua kerajaan ini dibentuk hasil gabungan BN dan PH.
Tidak seperti kebisingan yang dilakukan mereka dalam proses pembentukan kerajaan pusat, tiada kedengaran suara “pakar” undang-undang ini.
Mungkin mereka ini sememangnya dicipta untuk tidak menjadi konsisten.
Abdar Rahman Koya merupakan ketua pegawai eksekutif dan pengarang MalaysiaNow.


Polis nafi halang sambutan Krismas di KL

Polis hari ini menafikan dakwaan sebuah video tular yang menyatakan anggota polis dan tentera menghalang sambutan Krismas di ibu negara, mengatakan ia adalah rondaan penguatkuasaan prosedur operasi standard (SOP) Covid-19.Ketua Polis Dang Wangi Noor Dellhan berkata, apa yang dipaparkan dalam video itu berlaku pada malam sambutan Krismas di ibu negara di mana polis mendapat bantuan sokongan dari Pasukan Gerakan Am (PGA).“IPD Dang Wangi telah menjalankan penugasann rondaan keselamatan bagi penguatkuasaan pematuhan SOP Pelan Pemulihan Negara (PPN) Fasa Empat di lokasi tumpuan ramai,” katanya dalam satu kenyataan hari ini.“(Rondaan dilakukan) dengan bantuan sumber manusia dari PGA PDRM dan bukannya pasukan tentera seperti mana yang dinyatakan dalam video TikTok tersebut.”Video yang berdurasi seminit 34 saat itu dimuat naik oleh pengguna @jamalali866 di akaun Tiktok dengan mengatakan pihak polis dan tentera menghalang sambutan Krismas minggu lalu.Ia kemudian tular dan mendapat reaksi dalama kalangan pengguna media sosial.Dalam pada itu, Dellhan berkata pasukan pematuhan digerakkan ke lokasi tertentu yang menjadi tumpuan orang ramai bagi mencegah sebarang aktiviti yang melanggar SOP penjarakan fizikal Covid-19.Justeru, katanya, orang ramai dinasihatkan untuk terus mematuhi SOP yang ditetapkan bagi membendung Covid-19.“Kegagalan mematuhi SOP ini membolehkan tindakan diambil di bawah peruntukan undang-undang yang masih berkuat kuasa.”


Polis siasat perhimpunan, gimik pelancaran Gerakan Rakyat

Polis membuka dua kertas siasatan berhubung perhimpunan 1 Mei 2023 dan sidang media gimik pelancaran Gerakan Rakyat yang diadakan di dua lokasi di ibu negara antara pukul 10 pagi dan 12 tengah hari, hari ini.
Ketua Polis Daerah Dang Wangi ACP Noor Dellhan Yahaya berkata perhimpunan di hadapan Bangunan Maju Junction menyaksikan sekumpulan peserta berarak melalui Jalan Tuanku Abdul Rahman, Jalan Tun Perak ke Jalan Leboh Ampang, dan satu lagi perhimpunan diadakan di sekitar Kompleks Sogo, Jalan Tuanku Abdul Rahman.
Beliau berkata hasil pemerhatian polis mendapati kira-kira 200 orang menyertai perhimpunan di hadapan Bangunan Maju Junction, manakala kira-kira 30 orang lagi terbabit dalam perhimpunan di hadapan Kompleks Sogo di Kuala Lumpur.
"Berikutan itu, polis membuka dua kertas siasatan di bawah Seksyen 9 (5) Akta Perhimpunan Aman 2012 dan penganjur kedua-dua perhimpunan itu akan dipanggil ke Ibu Pejabat Polis Daerah Dang Wangi untuk diambil keterangan bagi siasatan yang dijalankan dalam masa terdekat.
"Kertas siasatan ini akan dilengkapkan dan dirujuk kepada Timbalan Pendakwa Raya bagi arahan lanjut," katanya dalam kenyataan hari ini.
Noor Dellhan turut menasihatkan orang ramai supaya tidak terbabit dengan sebarang perhimpunan yang tidak mematuhi peruntukan undang-undang bagi mengelak dikenakan tindakan.


Kerajaan pertimbang benar rentas negeri berstatus PKPP

Kerajaan mempertimbangkan cadangan untuk membenarkan rentas negeri-negeri yang diletakkan di bawah Perintah Kawalan Pergerakan Pemulihan (PKPP), kata Menteri Kanan (Kluster Keselamatan) Ismail Sabri Yaakob.“Sekarang ini, rentas daerah sudah dibenarkan di seluruh negeri. Kecuali di Sabah.“Cuma ada cadangan untuk kerajaan benarkan rentas antara negeri berstatus PKPP,” kata Ismail.Menurut Ismail, pelbagai isu masih perlu diteliti untuk membenarkan perjalanan rentas antara negeri-negeri yang berstatus PKPP.“Contohnya Putrajaya PKPP, Melaka PKPP tapi Negeri Sembilan PKPB.“Macam mana nak rentas Putrajaya ke Melaka. Jadi kita sedang bincang perkara ini.”Ismail berkata isu-isu yang berbangkit daripada rentas negeri berstatus PKPP itu perlu diperincikan kerana sukar untuk ditentukan dengan jelas dari kawasan mana seseorang individu itu datang.Malaysia ketika ini menunjukkan trend penurunan dalam catatan angka kes harian jangkitan Covid-19 dengan catatan harian di bawah 2,000 kes berbanding awal tahun ini.


Grab ambil alih milikan pasar raya Jaya Grocer

Syarikat e-hailing gergasi Grab mengambil alih pemilikan rangkaian pasar raya Jaya Grocer, lapor Bloomberg memetik pemfailan Suruhanjaya Sekuriti & Bursa Amerika Syarikat hari ini.Laporan tersebut turut mengatakan Grab telah menandatangani persetujuan dengan pemegang saham Jaya Grocer bagi membeli keseluruhan saham pegangan syarikat dan 75% saham tidak diniagakan dengan harga yang tidak didedahkan.Satu lagi laporan oleh The Edge mengatakan mungkin lebih dari RM1.8 bilion terlibat dalam urus niaga tersebut.Jaya Grocer diasas dan diuruskan oleh keluarga Teng, yang turut mengasaskan pasar raya TMC di Bangsar dan pasar raya Giant, namun kedua-duanya tidak lagi dibawah pemilikan mereka.Jaya Grocer memiliki 40 buah pasar raya yang beroperasi di seluruh negara, ia menyasarkan pasaran runcit premium.Ekuiti dana swasta Asean Industrial Growth Fund (AIGF) telah membeli 45% pegangan saham Jaya Grocer, namun bulan lalu keluarga Teng mengumumkan mereka kembali menjadi pemilik penuh syarikat tersebut.


China nafi campur tangan pilihan raya Kanada

China menolak dakwaan republik itu campur tangan dalam pilihan raya persekutuan Kanada, menyifatkan laporan media Kanada yang memetik dokumen risikan sebagai "palsu" dan cubaan "memburukkan" Beijing.
Konsulat Jeneral China di bandar barat Vancouver dalam satu kenyataan petang Jumaat lalu berkata menuduh media Kanada cuba "memburuk dan mencemarkan nama baik China" dan republik menyatakan "sekeras-kerasnya ketidakpuasan hati”.
Kenyataan itu muncul susulan laporan dalam akhbar The Globe and Mail, memetik dokumen risikan sulit, yang mengatakan Beijing campur tangan dalam pilihan raya persekutuan pada 2021.
Kerajaan China menggunakan diplomat dan proksi untuk mengetuai kempen yang bertujuan untuk menyokong calon tertentu parti Liberal – parti yang dianggap lebih memihak kepada Beijing – menentang pesaing Konservatif mereka, lapor akhbar itu.
Kenyataan konsulat jeneral China itu berkata pihak berkuasa "menyatakan dengan jelas pada banyak kesempatan bahawa China sentiasa berpegang kepada prinsip tidak campur tangan dalam hal ehwal dalaman negara lain dan tidak pernah campur tangan dalam mana-mana pilihan raya Kanada."
Ia berkata tuduhan itu "akan merosakkan persahabatan dan kepentingan rakyat kedua-dua negara."
Kenyataan itu seterusnya menggesa "media yang berkaitan supaya mematuhi etika profesional, segera berhenti memburuk-burukkan dan menyerang China dan konsulat jeneral, dan melakukan lebih banyak kebaikan" untuk meningkatkan persefahaman bersama.
Ditanya mengenai perkara itu pada Jumaat, Perdana Menteri Justin Trudeau menegaskan bahawa pilihan raya lepas, yang dimenangi oleh kerajaannya, adalah sah.
Trudeau menambah bahawa beliau sudah "lama" menyedari percubaan Cina untuk campur tangan, tetapi rakyat Kanada boleh mempunyai "keyakinan penuh" terhadap integriti pilihan raya mereka.
Di Ottawa, sebuah jawatankuasa parlimen sedang menyiasat dakwaan bahawa China campur tangan dalam kempen pilihan raya 2019 untuk menyokong 11 calon, kebanyakannya Liberal.
Hubungan China-Kanada tegang selama bertahun-tahun, terutamanya berikutan penahanan Meng Wanzhou, eksekutif tertinggi multinasional China, Huawei oleh pentadbiran Kanada atas permintaan Amerika Syarikat pada 2018. Wanzhou dibebaskan pada 2021.
Kemudian pada bulan ini, empat objek – termasuk belon udara panas yang dikatakan oleh pegawai AS akan menjalankan perisikan untuk China – ditembak jatuh di atas Amerika Utara, seterusnya merenggangkan hubungan.
November lalu, Trudeau berkata beliau sudah berbincang dengan Presiden Xi Jinping mengenai isu campur tangan China dalam hal ehwal Kanada di luar sidang kemuncak G20 di Bali.
Pegawai China enggan mengesahkan butiran perbincangan itu.


PAS cabar Anwar senaraikan ahli Parlimen sokong bentuk kerajaan baru

PAS mencabar Presiden PKR Anwar Ibrahim membuktikannya kenyataannya yang beliau menerima sokongan majoriti untuk membentuk kerajaan baru dengan menyenaraikan nama ahli Parlimen terbabit.Timbalan Presiden Tuan Ibrahim Tuan Man berkata kesemua 18 ahli Parlimen PAS tidak memihak kepada ketua pembangkang itu.“Kami daripada PAS mendukung kerajaan Perikatan Nasional (PN) dan tidak timbul soal untuk menyeberang atau menyatakan sokongan kepada kepada yang lain,” katanya kepada pemberita selepas merasmikan Hari Ozon Sedunia 2020 dan prapelancaran Hari Alam Sekitar Negara 2020, di Putrajaya hari ini.Ditanya sama ada perkara itu dibangkitkan dalam mesyuarat Kabinet pagi tadi, beliau berkata perkara tersebut ada dibincangkan namun hanya sepintas lalu kerana bukan isu besar.Mengenai kenyataan presiden Umno yang juga pengerusi Barisan Nasional (BN) Ahmad Zahid Hamidi bahawa Umno dan BN tidak dapat menghalang ahli Parlimennya daripada menyokong Anwar, menteri alam sekitar dan air itu berkata setiap parti yang menyokong PN perlu mengawal wakil rakyat masing-masing.“Parti perlu bertanggungjawab memastikan ahli-ahli Parlimen kita mendukung PN dan saya fikir bagi pihak PAS kita komited dengan kerajaan PN,” katanya.Sementara itu di Kota Bharu, Naib Presiden PAS Mohd Amar Nik Abdullah berkata dakwaan ketua pembangkang tersebut tidak boleh diterima dengan mudah kerana sesiapa sahaja boleh membuat kenyataan sedemikian.Katanya jika benar Anwar mempunyai majoriti, maka beliau perlu menghadap Yang di-Pertuan Agong bagi tujuan sama ada pembubaran Parlimen atau perdana menteri meletak jawatan.“Kerajaan tidak akan tumbang kalau buat kenyataan media sahaja,” katanya yang ditemui pemberita selepas perasmian pejabat Koperasi Sindiyan Berhad hari ini.Mohd Amar juga yakin kerajaan semasa masih kukuh dan mampu bertahan sekalipun dengan majoriti kecil.Senada dengan desakan PAS agar Anwar mendedahkan nama ahli parlimen yang menyokongnya, Ketua Pemuda Bersatu Wan Ahmad Fayhsal Wan Ahmad Kamal berkata dakwaan ahli Parlimen Port Dickson itu hanya sekadar gimik untuk memastikan kemenangan PKR dan sekutunya pada Pilihan Raya Negeri Sabah.“Selagi beliau (Anwar) tidak menunjukan satu persatu nama dan bilangan ahli Parlimen yang dikatakan bersama beliau, selagi itu bagi saya semuanya omongan kosong, kita tunggu dan lihatlah sama ada apa yang beliau cakap itu betul atau tidak,” katanya selepas sesi pengumuman Pemenang Pertandingan Reka Cipta dan Inovasi (iDEA) Institusi Latihan Kemahiran Belia dan Sukan (ILKBS) 2020, di Putrajaya.


19 lagi PPV institusi pengajian tinggi akan dibuka

Kementerian Pengajian Tinggi (KPT) sedang merancang untuk menambah 19 lagi Pusat Pemberian Vaksin Institusi Pengajian Tinggi (PPV IPT) dalam usaha membantu negara mencapai imuniti kelompok dengan lebih pantas.Menteri Pengajian Tinggi Noraini Ahmad berkata ketika ini 26 PPV IPT beroperasi di seluruh negara dan penambahan itu akan menjadikan jumlah keseluruhan meningkat kepada 45 PPV IPT.“KPT akan terus komited untuk membantu Pelan Pemulihan Negara sebagai strategi peralihan keluar secara berfasa daripada kemelut pandemik Covid-19.“Ketika ini, PPV IPT yang beroperasi mempunyai kapasiti 25,400 dos vaksin sehari dan sehingga 21 Jun lepas, seramai 200,016 orang telah menerima vaksin,” katanya dalam satu kenyataan di Johor Bahru semalam.Menurut kenyataan itu, Noraini turut menerima kunjungan Ketua Pengarah Kesihatan Dr Noor Hisham Abdullah ke program rintis PPV Bergerak, Hospital Canselor Tuanku Muhriz (HCTM) dekat Batu Pahat, semalam.Noraini berkata PPV yang digerakkan sejak dua minggu lepas itu berperanan dalam memberikan akses vaksinasi dengan lebih meluas kepada masyarakat luar bandar.“Selain HCTM, semalam PPV IPT Unimas berjaya mencatatkan rekod iaitu 5,584 penerima vaksin sehari. Secara keseluruhan sejumlah 37,758 penerima menerima vaksin di PPV berkenaan sejak ia beroperasi pada 10 hari lepas,” katanya.Beliau berkata pada Isnin depan sebuah lagi PPV IPT akan dibuka di Universiti Sains Islam Malaysia yang boleh menerima kapasiti seramai 3,000 penerima vaksin sehari, selain mampu memberi manfaat kepada penduduk terutamanya di Negeri Sembilan.